qundao/data-zh-poetry huggingface dataset:
烽火
作者：劉敞
朝代：宋

齊秦誰謂遠，烽火自相通。
消息雌雄國，關防百二同。
流光下滄海，飛焰避驚鴻。
不及承平日，空悲垂白翁。
無雙亭觀瓊花贈聖民
作者：劉敞
朝代：宋

東風萬木競紛華，天下無雙獨此花。
那有靈霙凌暖日，不爲琪樹隔流沙。
祠城寂寂春空老，江雨冥冥日易斜。
仙品國香俱絕妙，少傾高興盡流霞。
煌煌京洛行
作者：劉敞
朝代：宋

紫極開天門，慶雲麗皇居。
卜郊定九鼎，懸闕觀寶書。
德澤浸無疆，風俗返華胥。
冠蓋百萬家，車馬十二衢。
輕肥耀朝日，富庶極中區。
游俠信陵後，節義大梁餘。
顧盼生光輝，吹拂動萎枯。
貴賤且貿遷，高陵忽爲墟。
變化若有神，升沉豈嘗拘。
咄嗟鄒魯士，何用空躊躇。
燈花
作者：劉敞
朝代：宋

寒燈不及鄰，花艷競爭新。
重疊芝三秀，分明桂半輪。
東風誰變律，芳意自驚春。
流玩堪通夕，長眉莫效顰。
燈花
作者：劉敞
朝代：宋

火中有芝，殊幹連葉。
頃刻三秀，爛其煜煜。
孰爲而生，孰爲而滋。
既富且壽，君子正之。
燒殘樹
作者：劉敞
朝代：宋

古樹荒祠側，他年雷震餘。
蛟龍從此逝，螻蟻至今居。
錯節摧犀甲，燒痕蠧漆書。
會看妨要路，終勝斷溝渠。
燕譽堂飲别朱著作
作者：劉敞
朝代：宋

歲晚節物變，會難羈旅悲。
疏燈照四座，殘菊醉空巵。
歌闋風雨起，舞餘冠佩攲。
天明念陳迹，忽忽叢予思。
爆竹
作者：劉敞
朝代：宋

節物隨時俗，端憂見旅情。
土風猶記楚，辭賦謾譏傖。
烈火琅玕碎，深堂霹靂鳴。
但令休鬼瞰，非敢願高明。
爲紀四謁舊相識
作者：劉敞
朝代：宋

非無負米志，復作退飛身。
豈但龍蛇蟄，終慚鴻鴈賓。
蕭條依陋巷，契闊問通津。
長鋏行焉往，悲歌夜復晨。
交遊青眼隔，世路白頭新。
意謝栖栖侫，情依戀戀仁。
敢齊天下士，真愧轍中鱗。
肯問三年學，壺飱及病親。
爲轉運沈郎中題
作者：劉敞
朝代：宋

寶軸牙籤三萬餘，中園華宇蔭清渠。
風流復見郊居賦，榮觀歸乘使者車。
俯仰江山樂無有，優游文籍昔誰如。
何當去此從君語，盡得平生未見書。
牡丹三首·其一
作者：劉敞
朝代：宋

刻成紅玉萬枝香，排出華燈四照光。
聞道閬風有琪樹，可能一二敵芬芳。
牡丹三首·其三
作者：劉敞
朝代：宋

密密芳華亂夕暉，碧油幕下覺春遲。
何時謝絕人間事，看盡東風爛漫時。
牡丹三首·其二
作者：劉敞
朝代：宋

宫女妝花不必勻，淺紅深紫自争新。
已能含笑驚愁眼，枉是無言對暮春。
狄梁公李太尉廟
作者：劉敞
朝代：宋

就列貴陳力，立功尚成名。
兩君雖異時，令望相提衡。
治獄多陰德，不戰屈人兵。
去思獨至今，奉祀見遺氓。
文武百世師，将相一時榮。
念我誰與歸，愴然悲九京。
狎鷗亭
作者：劉敞
朝代：宋

波光柳色交相亂，野客沙禽特共閒。
未醉那宜徑歸去，夕陽猶在杏花山。
猛虎行
作者：劉敞
朝代：宋

陸不辭虎豹怒，水不避蛟龍争。
衆人亦有命，大賢豈虚生。
千歲猶須臾，四野如戶庭。
解弓掛扶桑，脱劍倚太清。
騰身騎日月，萬事如蚊𧉬。
貧賤有固窮，慷慨激中情。
炎火燎崑邱，乃知白璧精。
雪霜沒衆草，高松獨青青。
寧生歌車下，戚促兒女聲。
時至乘化遷，運頽與物冥。
震雷不經聽，芥蔕何足嬰。
君不見賈豎競錐刀，蚍蜉利羶腥。
何如乘雲御氣遊咸池，長嘯濯我冠與纓。
獨宿直舍
作者：劉敞
朝代：宋

談笑從容宫漏稀，高軒去盡掩重屝。
風含玉宇霜威勁，月上疏窗燭影微。
周衞相望諠夕警，爐香不斷護朝衣。
塵軀更覺仙山峻，旅夢端從江海歸。
獨行
作者：劉敞
朝代：宋

南山半雲雨，天氣雜暄寒。
野興宜獨往，春愁無定端。
鳥聲來静聽，柳色入遙看。
卻謝芳樽酒，悠悠誰與歡。
獨酌憶和甫
作者：劉敞
朝代：宋

開窗一杯酒，獨酌靜無言。
明蟾不可駐，流水自東奔。
野犬迎虛吠，舟人爭渡喧。
悵然此時意，不醉已消魂。
獨釣南湖
作者：劉敞
朝代：宋

澄澄春波深，中有魴與鯉。
無人收潛隱，好生得吾子。
投竿坐孤石，盡日倦未起。
既失常若驚，有逢忽然喜。
子心豈殘物，子道豈娛己。
人誰辨子意，我請盡其理。
垂釣須得鮮，治國須得賢。
所以不憚勤，豈在蝦魚間。
君子愛其君，諷諭以爲先。
詹何臧丈人，古事皆已然。
誰將子之術，更誦吾君前。
王屯田歸望山别墅
作者：劉敞
朝代：宋

岱陰宿雨霽，汶北秋風過。
獨往予所慕，躬耕人謂何。
林間雞黍具，日慕漁樵歌。
郤望青山郭，應知惆悵多。
王昭君
作者：劉敞
朝代：宋

嬋娟巫峽女，秀色傾陽臺。
昔爲一片雲，飛入漢宫來。
明鏡徒自姸，幽蘭誰爲媒。
丹青固難恃，遠嫁委塵埃。
十步一反顧，百步一徘徊。
出門如萬里，淚下成霰摧。
左右相娛樂，絲竹聲正哀。
豈不强言笑，鬱鬱不可開。
黄河入東海，還從天上回。
嗟爾獨抱恨，一往擲蒿萊。
王秀才自蜀之京留月餘歸南都
作者：劉敞
朝代：宋

相逢暫相會，又向睢陽行。
險夢尚存蜀，緇衣空厭京。
故園見樹喜，舊友出郊迎。
幸去君家近，飛鴻時寄聲。
王秘丞惠然相訪并見遺蜀牋玄石硯
作者：劉敞
朝代：宋

僕本時名薄，君胡雅顧偏。
聞弦賞流水，望氣覓龍泉。
談笑心相得，逢迎禮率然。
樵蘇從不爨，詩賦許深傳。
墨石巴山硯，魚鱗蜀客牋。
寵分通縞带，慕用比先賢。
知我春秋貴，論交金石堅。
誰能憚先進，自古有忘年。
珍簟
作者：劉敞
朝代：宋

珍簟平鋪水，珠簾半捲風。
勞生高枕裏，多事劇棋中。
性僻非朝隱，民淳賴歲豐。
翛然對松菊，但覺訟庭空。
琵琶亭
作者：劉敞
朝代：宋

江頭明月琵琶亭，一曲悲歌萬古情。
欲識當時脅斷處，只應江水是遺聲。
瑞竹
作者：劉敞
朝代：宋

聳節偶相並，雪霜終不迷。
應将古人比，孤竹有夷齊。
瓊花
作者：劉敞
朝代：宋

海內無雙玉蘂花，異時來自八仙家。
魯人得此天中樹，乞與春風賞物華。
生槐
作者：劉敞
朝代：宋

苒苒庭下槐，蒼蒼山中檜。
臭味久矣殊，榮枯莫相待。
胡爲寓形生，曾不異風概。
擢幹初無根，交陰忽成籟。
死生詣膠漆，幼壯姿姿態。
本同非不佳，末異終恐害。
吾意造化巧，淫樂爲狡獪。
玩此三公才，比之女蘿輩。
不然世俗薄，苟合耻剛介。
妄彼特立姿，樂附柔弱類。
誰能極物理，且以嘲大塊。
陶冶如吾言，庸庸亦何怪。
田家行
作者：劉敞
朝代：宋

春耕高原不辭苦，晚歲離離滿百畝。
豈知輸稻如輸金，始信種田虚種黍。
持黍易金入市行，粳稻踴貴黍價輕。
十鍾一石亦不憚，三時力農空自驚。
去年歲荒食丰菽，今年歲豐彌不足。
物理悠悠難豫謀，誰謂豐荒略相覆。
留侯
作者：劉敞
朝代：宋

張良韓孺子，夙昔志未伸。
授書黄石公，問禮倉海君。
契合見神助，濟時効經綸。
指揮轉雷電，顧盻定楚秦。
以伋三寸舌，抗兹百萬軍。
一爲帝王師，晚就赤松賓。
富貴心不屑，功名諒誰論。
出處何昭昭，賢哉古之人。
留别永叔
作者：劉敞
朝代：宋

回車欲度幕南庭，此地那知眼界清。
老覺鬢毛俱種種，醉看風物盡冥冥。
平時慟哭休論事，遠別悲歌更忍聽。
且共春風同入塞，憶君時計短長亭。
留城子房廟
作者：劉敞
朝代：宋

大風起豊沛，海水羣飛揚。
逐鹿未有歸，飛熊猶道旁。
一見契千載，立談開八荒。
蛟龍不可羈，鴻鵠得新翔。
昔爲黄石師，智策無與雙。
晚蹈赤松賞，功名忽如忘。
由來神仙流，理與天地長。
陵谷自有遷，若人豈復亡。
我行覧遺蹟，城邑空蒼蒼。
感古追遠遊，白雲杳無鄉。
留張十二宿
作者：劉敞
朝代：宋

少年有佳趣，老夫意獨驩。
常恨離别久，忽忘會聚難。
殷勤置杯杓，蕭散遺衣冠。
誠知惜短夜，爲我强盤桓。
留鄰幾君章奕棋便宿小齋
作者：劉敞
朝代：宋

簿書易短景，燈火宜清夜。
過從喜吾子，尊酒迨我暇。
歡來中扃豁，興盡外物借。
錯落盤上棋，白黑互陵跨。
決機競神速，取勝頗雄覇。
惜我壮士氣，局此萬里駕。
時乎無由試，寓目亦悲咜。
天地一枰土，古今萬物化。
願無辨其間，痛飲但來舍。
畢吏部冢
作者：劉敞
朝代：宋

蓬蒿道旁冡，云是晋時賢。
名聲與陵谷，共盡一千年。
惟昔縱達觀，死生同蜕蟬。
安知泉下魄，非復甕間眠。
畫屏二首·其一
作者：劉敞
朝代：宋

滔滔江湖萬千頃，何爲飛來入軒屏。
大澇不增旱不減，静聽無聲視無影。
畫屏二首·其二
作者：劉敞
朝代：宋

六月炎蒸百慮煩，舉目一見心暫閒。
市人悠悠那得識，此意高山流水間。
畫草蟲扇子
作者：劉敞
朝代：宋

周南草蟲但書興，爾雅蟲魚浪多證。
豈如紈扇裂冰霜，畫出肖翹皆絕勝。
蠅讒蝶輕螗蜋狷，同類殊名悉相應。
毗陵老匠含天真，獨得于心非氣孕。
牸牛落筆殊偶然，秦女驂鸞不相稱。
因君筆力尤天下，一借微軀聞萬乘。
疊韻
作者：劉敞
朝代：宋

圖書如蘧廬，吏事累志意。
招邀即逍遙，醉寐自棄置。
病中口占七言奉送前成都尹呂寶臣龍圖還朝
作者：劉敞
朝代：宋

開遠故城長樂坡，三年從此送君過。
宦遊不道相逢少，愁病何堪惨别多。
強敵猶知奉威信，巴童莫忘習中和。
廟堂應趨緇衣拜，少緩離亭白玉珂。
病中辱聖從龍圖侍郎見訪聞便赴西州不及款曲偶成五言奉呈
作者：劉敞
朝代：宋

衰病淹歲晚，分飛愁遠行。
能回長者轍，因見故人情。
後會知何地，相看疑此生。
不爲習鑿齒，應作左丘明。
病中逢秋欣然慰懷作五言呈兩倅
作者：劉敞
朝代：宋

過更縻遠戍，懷祿滯歸休。
一卧淮陽閣，三防塞外秋。
傷時惟慟哭，謝病不幽憂。
主畫稀前輩，忘形賴雋游。
韓稜才抗俗，枚叔賦無儔。
感慨今如此，支離尚有瘳。
涼風鴈南去，清夜火西流。
江海鱸魚興，何當泛斗牛。
癭木樽
作者：劉敞
朝代：宋

先民任天真，吾得見其器。
其器云如何，蓋若刳木類。
不戕生以戚，不傷材以蔽。
不以遠見遺，不以枯見棄。
因其無用姿，授以有用意。
取彼自然象，廓此閎然制。
豈無彫磨工，不欲敗淳粹。
豈無青黄文，不欲增巧僞。
其高豈無蓋，不設簋簠制。
其下豈無舟，不著雞鳥麗。
任真肆穫落，肯慕金玉貴。
兒童誚敦朴，婦女驚醜異。
豈若輕薄子，形容混兹世。
矜愚以相高，飾貎以自喜。
淳風陷衰薄，古道喪簡易。
自非窊樽民，慎勿同一醉。
登呂屯田清暑亭
作者：劉敞
朝代：宋

日永雖徂暑，虚堂自清幽。
主人意未展，改席兹城樓。
嘉樹遠近合，清川縱横流。
好風萬里至，浩蕩開客愁。
長嘯欲飛動，勞生局遠遊。
眇然不自愜，目極孤雲浮。
登城
作者：劉敞
朝代：宋

前歲登城日幾回，去年猶記隔辰來。
老侵筋力銖銖减，慵壞心情寸寸灰。
幸有風光相挽引，那無賓友共追陪。
北臺好在中秋月，便是重陽菊蘂開。
登揚州城北門予昔侍親寓居此城下驛舍十八年矣愴然感動
作者：劉敞
朝代：宋

昔釣城下水，今來十八年。
居人幾能在，里巷獨依然。
手種成喬木，躬耕有廢田。
悲歌顧千騎，不覺涕淪漣。
登新河橋詩
作者：劉敞
朝代：宋

朝陽破霧水浮空，極目江湖一望中。
三十六陂冰雪解，魚龍鱗鬛動春風。
登東城樓二首·其一
作者：劉敞
朝代：宋

搖落客愁亂，登臨秋色空。
溪流寒更碧，霜樹晚增紅。
曠野駐殘日，虚軒來朔風。
懷歸復感别，不語向征鴻。
登東城樓二首·其二
作者：劉敞
朝代：宋

高樓望不極，野興遠相宜。
宇宙一長嘯，山川多所思。
薄寒才勝酒，短景不禁棋。
俯仰哀羣動，遼遼見爾爲。
登禪智寺上方贈同遊諸公
作者：劉敞
朝代：宋

重岡抱城起，清川带野回。
舊都遷陵谷，遺寺空池臺。
脩竹入晻靄，荒溪轉崔嵬。
鳴禽畏人起，故老驚客來。
置酒感興廢，浩歌寄歡哀。
伊昔游此人，于今安在哉。
谷深春先覺，地爽景後頽。
造適假一笑，願君盡餘杯。
登薦福寺山亭
作者：劉敞
朝代：宋

時事如不聞，煩襟尚鬰怫。
高亭一何壯，俾我遺外物。
是時夏景初，竹樹雨飄拂。
燕雀飛簷楹，喧爭互强倔。
世紛類如此，小大何得失。
始知絕羣動，方外真有佛。
此地可終隱，不惟謝炎鬱。
逍遙鞭其後，豈恨久蟠屈。
發桑乾河
作者：劉敞
朝代：宋

四牡懷靡及，侵旦肅征騑。
凝霜被野草，四顧人迹稀。
水流日邊去，鴈向江南飛。
我行亦已久，羸馬聲正悲。
覽物歲華逝，撫事壯心違。
豈伊越鄉感，乃復淚沾衣。
白河逢鴈
作者：劉敞
朝代：宋

白河見歸鴈，顧我影徘徊。
憶昔從此逝，相看經歲回。
春生聊自樂，鄉近不須哀。
爲問經南國，能無尺素來。
白登
作者：劉敞
朝代：宋

白登計秘自堪羞，相印猶歸曲逆侯。
安用熊羆三十萬，平城遺有子孫憂。
盗賊
作者：劉敞
朝代：宋

村落枹鼓起，城樓刁斗頻。
畏塗深虎豹，行路入荆榛。
故老人人怨，烽烟處處新。
桃源容客棹，屬意武陵春。
目疾呈深甫
作者：劉敞
朝代：宋

久思廢耳目，乃復困觀瞻。
默坐但憑几，幽居長下簾。
玄黄迷宇宙，明晦錯烏蟾。
萬事形骸外，人将不汝嫌。
直舍留道粹廣淵君實聖民伯初飲是日鄰幾濟川宴王金吾園亭不預會戯作五言寄之
作者：劉敞
朝代：宋

校讎中秘書，聞子宴城隅。
大第丞相府，主人執金吾。
浮雲駐清唱，回雪舞妖姝。
金罍溢醇液，犀筯厭鮮腴。
高談鬱不發，應接固已劬。
我從四五公，置酒此石渠。
開窗埽殘雪，列俎焚枯魚。
谹言規姚姒，小說本虞初。
不知敝緼寒，未覺膏粱殊。
從容忽竟日，此樂亦誰如。
長安事交游，貧富固有徒。
不恨我失君，恨子不顧予。
回頭成陳迹，萬事與化俱。
題詩寄餘歡，毋乃笑其迂。
直舍竹下殘雪二首·其一
作者：劉敞
朝代：宋

阿閣三階敵井幹，宫牆十仞逼雲端。
故留殘雪侵春事，欲伴孤篁老歲寒。
直舍竹下殘雪二首·其二
作者：劉敞
朝代：宋

重疊空階委玉塵，蕭疏碧篠束浮筠。
地寒自稱孤高節，不共陽林競早春。
睡起
作者：劉敞
朝代：宋

日午更稍休，池上逍遙眠。
水木澹相映，庭戶清無喧。
時有山中禽，来鳴高樹巔。
微風拂徑過，會意成翛然。
有生滯形役，萬物安静便。
愧無淮陽績，高卧亦終年。
石少傅致仕
作者：劉敞
朝代：宋

獨持子房計，欲伴赤松仙。
猶行少傅事，更覺大夫賢。
詔策容就問，子孫隨拜前。
顧嫌越相國，遠泛五湖船。
石林亭成宴府僚作五言
作者：劉敞
朝代：宋

吾愛謝宣城，適意安獨往。
雖聮鳯池步，不廢山泉賞。
吾慕應休璉，感事能屬書。
頗嬰下流謗，獨占仁智居。
寥寥二賢後，忽忽千載餘。
若士不可追，此風或在予。
延石象衆山，決泉瀉交渠。
林壤使我欣，不知歳月徂。
薜蘿分蔽虧，松竹相扶疏。
時時四方客，顧此亦踟蹰。
儻遇鍾子期，知子情所攄。
石牌磯
作者：劉敞
朝代：宋

長江激水成飛電，蒼石横波起疾雷。
自覺心能仗忠信，布帆無恙御風來。
石頭城
作者：劉敞
朝代：宋

石頭非人力，翠壁百仞高。
上盤巉巖雲，下激涌湧濤。
攀躋猿猱苦，游涌魚鼈勞。
乃知百萬師，未易損一毛。
混茫有開鑿，形勢豈一朝。
太古至德世，斯民各逍遙。
艱難非所嬰，秦漢仍寂寥。
發揮自孫氏，力控劉與曹。
基業何崔巍，謀謨亦雄豪。
龍蟠與虎踞，勢足萬古牢。
德義苟不修，忽焉亡其操。
繽紛不一姓，氣象何蕭條。
往者游獵區，盡爲黍稷苗。
前事不可忘，後來鑒孔昭。
客行倦煩促，勝槩愜所遭。
眇然抱幽想，慷慨成鬱陶。
古人若騰波，逝者日已滔。
壯觀誰與論，悠悠背行舠。
石首縣
作者：劉敞
朝代：宋

叢石浮水中，峻隄缺復連。
往往爲深潭，波流自回環。
秋山未搖落，碧樹皆參天。
仰觀積水痕，仍在高樹巔。
里人半巢居，出入隨烏鳶。
令尹亦菜色，市樓寂無烟。
皇天不純命，百姓何震愆。
苦云耕織廢，租税尚未蠲。
赤子向漂蕩，所存皆偶然。
雖知負官輸，未忍更棄捐。
奈何唐堯世，復見昏墊年。
何以救汝饑，朝廷急憂邊。
砧婦
作者：劉敞
朝代：宋

清霜石上乾，孤響耳中酸。
歲逼秋芳盡，風量板屋寒。
君行自悠遠，妾意亦艱難。
此夜關山月，應知带日寛。
碧瀾堂
作者：劉敞
朝代：宋

苕溪之水搖空山，霅溪波流無日閒。
上有高堂蔭華宇，蒼翠凌亂軒楹間。
異時客心樂真曠，白鳥鵁鶄期往還。
解纓敧枕便所適，焉能復問居夷蠻。
嵐光稜稜聳屏幌，水響濫濫搖瓊環。
正如明鑑發塵匣，萬象聚眼醒容顔。
秋風已高白芷老，編荷制蕙文斕斑。
魂清魄爽弄明月，洞庭跬步尋非艱。
神仙有無未可信，物色但訝非人寰。
瑤宫紫府竟何若，茫然遠想令人潸。
長竿獨繭可以老，安用馳獵盧重鐶。
況復邦人講文墨，風雅不待仲尼删。
丞相詞章狀元筆，犖犖神裁無由攀。
嗟我胡然陷塵滓，不能追逐鷗白鷴。
發狂醉問二三子，吳溪釣碣何如頑。
示張直温
作者：劉敞
朝代：宋

築山必使高，鑿井必使深。
百工戒淺近，盛德羞浮沈。
焉有尺寸枝，能棲垂天禽。
焉有升斗泉，能容横江鱘。
借兹喻物理，足以開君心。
隘在容不足，弱在力不任。
大道如路然，固無古與今。
示鄉人陳生
作者：劉敞
朝代：宋

我祖學蘆山，潛光玩詩書。
君家獨先覺，一見矜里閭。
固有如陳平，長貧賤者乎。
青雲果自致，遠鑒驚羣愚。
鳴風兆有媯，懿占信不誣。
粲然諸子賢，仕各列大夫。
號稱萬石君，盛事衣冠無。
聲華輝圖史，豈獨榮枌榆。
外族繼清高，恥爲事物拘。
未嘗入城府，奕世風不渝。
宜有羔鴈求，怪其久闕如。
君來就鄉賦，信足光慶餘。
郡守勸駕行，紫庭與計俱。
努力事學問，豫章擢扶疏。
游子懷故鄉，矧伊接葭莩。
勉率爲歌詩，尚能念起予。
社後雪
作者：劉敞
朝代：宋

故陰不自斂，飛霰一何驕。
强妒春陽盛，那妨玉琯調。
滔天初極望，見晛已全消。
詎損朱華麗，秖添綠野饒。
泥塗窮道路，絺綌亂鼲貂。
遂恐天時錯，仍虞歲事枵。
浮雲猶苦結，燕賀乍驚飄。
但使風從律，無嫌物反祅。
初過元日社，又放紫宸朝。
乘興從君飲，孤音續郢謠。
社日宴臨波亭呈府公
作者：劉敞
朝代：宋

春色池上好，公來朝日初。
棟梁歸喜燕，霖雨躍潛魚。
雲氣隨歌妓，林光暗碧車。
心閒簿領暇，興適酒杯餘。
言志吾與點，論詩商起予。
定知金谷集，不比右軍書。
神山
作者：劉敞
朝代：宋

林立衆峰俱到天，傳聞此地有神仙。
名山三在蠻夷國，方土之書猶信然。
祠部王郞中送山水枕屏作
作者：劉敞
朝代：宋

枕上萬峰合，蒼蒼驚夢魂。
如浮武林水，臥向桃花源。
杖屨幾時士，茅茨何處村。
悠然獨往意，欲問復忘言。
禦冬
作者：劉敞
朝代：宋

漂泊愁多病，差池歲復闌。
老驚時月疾，貧畏雪霜寒。
外物關身足，空堂寓膝寛。
敢希王佐略，聊取一枝安。
秋園晚步
作者：劉敞
朝代：宋

秋物足悲咤，丘園良考槃。
翺翔攄結慮，徙倚縱遐觀。
爽氣使心厲，淒風令自單。
酸念無逕託，那使百憂寛。
鳥下見人寂，螿啼知露寒。
夕煙起城際，反照映林端。
佇立不能返，迷懷增屢歎。
秋園行
作者：劉敞
朝代：宋

空園過霜無餘綠，上有梧楸下蘭菊。
疏陰雖存不自蔽，殘香已斷誰更續。
憶昔繁華今九秋，天時人事略相侔。
放懷未能驚物化，爛醉聊可爲君謀。
秋夜見月
作者：劉敞
朝代：宋

微風送雨江南去，涼月銜雲海上來。
暑氣頓除秋暗入，忽疑浮漢弄昭回。
秋意四首·其一
作者：劉敞
朝代：宋

陰蟲鳴空階，危葉墮高樹。
秋風雖昨日，所遇已如故。
悠悠歲方晏，采采行多露。
芳香日可閔，宛彼蘭與杜。
秋意四首·其三
作者：劉敞
朝代：宋

鷾鴯信多智，出處能自謀。
非無人間畏，而襲人間遊。
微風動高林，梁棟生早秋。
歛翼從所願，落實安得留。
秋意四首·其二
作者：劉敞
朝代：宋

鴻鴈起海濱，凌風自翺翔。
冥冥清雲間，矰繳安可望。
千里一悲鳴，一里一徬徨。
時變感自深，豈伊恨越鄉。
秋意四首·其四
作者：劉敞
朝代：宋

翻翻林間藿，昔惟桃李華。
飄颻終焉薄，江海無津涯。
榮華寄須臾，憔悴空泥沙。
良無凌霜節，安得復嘆嗟。
秋日
作者：劉敞
朝代：宋

平日日在簷，今日日在堂。
西風稍已急，百草不復芳。
蟋蟀何獨悲，戚戚鳴四牆。
客子多所感，中夕起徬徨。
貧病自早衰，何必秋氣涼。
心憂不能眠，非惟寒夜長。
秋日和韻
作者：劉敞
朝代：宋

禁垣清切近雲霓，楚客逢秋意亦悲。
拙學由來玄尚白，敝裘何意素成緇。
解嘲郤笑朱丹轂，迕俗兼懲百一詩。
短景正須棋玩歲，薄寒寧厭酒盈巵。
秋晚西樓
作者：劉敞
朝代：宋

微霜欲堕木葉脱，積潦已收天宇清。
皎皎日華映林莽，瀟瀟風色閉柴荆。
正憐戎馬秋防塞，何處悲笳暮繞城。
回首浮雲滿西北，七哀還見古人情。
秋晚雨中隱几偶書寄聖俞五首·其一
作者：劉敞
朝代：宋

秋雲欺日不得光，西風送雨寒蒼茫。
北來鴻雁翅羽濕，那能自致凌天翔。
秋晚雨中隱几偶書寄聖俞五首·其三
作者：劉敞
朝代：宋

窮秋未窮草木衰，里人過半單裳衣。
谷中吹律不可待，上天愛日何時輝。
秋晚雨中隱几偶書寄聖俞五首·其二
作者：劉敞
朝代：宋

如聞蠻服愚弄兵，凶酋恃險愁孤城。
軍書插羽懼不急，安得良術吹天晴。
秋晚雨中隱几偶書寄聖俞五首·其五
作者：劉敞
朝代：宋

安得獨上崑崙巔，側身常近清陽邊。
氛妖墮散昏墊解，使我目朗心蕭然。
秋晚雨中隱几偶書寄聖俞五首·其四
作者：劉敞
朝代：宋

我欲乘桴渡南溟，手攜水伯趨蓬瀛。
秋來雨多蛟蜃喜，滿目愁見風濤生。
秋晴
作者：劉敞
朝代：宋

浮飆解重陰，白日麗青天。
凛凛秋氣肅，蕭蕭風景鮮。
脂車駕我馬，覽物往于田。
幽興未能盡，中途復來旋。
古人不可及，獨往秖自憐。
豈若偃吾室，優游以忘年。
秋晴西樓
作者：劉敞
朝代：宋

清風卷氛翳，廣野露秋毫。
木落山覺瘦，雨晴天似高。
開窗置樽酒，看月湧江濤。
高卧淹湖海，非關氣獨豪。
秋月
作者：劉敞
朝代：宋

暮歸欲投息，明月强我行。
越陌復度阡，古人知此情。
叩門童奴走，升堂兒女驚。
呼酒徑就醉，益復招友生。
不可不與飲，子真勝公榮。
顧聞四壁間，絲竹金石聲。
此非孔子居，那得爾鏗轟。
夜闌興不盡，積雲解我醒。
噫嘻王子猷，浪得千載名。
秋月
作者：劉敞
朝代：宋

蟾光瑩碧墀，天色凍琉璃。
市響新晴後，風和欲暖時。
杉松冷岑寂，樓殿黑参差。
静者非無趣，長吹遺所思。
秋興三首·其一
作者：劉敞
朝代：宋

微風起閶闔，秋意日已滋。
陰蟲羣悲鳴，草木同變衰。
天道雖茫昧，平分爲四時。
功名自當去，搖落獨何悲。
秋興三首·其三
作者：劉敞
朝代：宋

耿耿河漢輝，中夜西南流。
牛女永相望，婉孌悲素秋。
安知乘槎翁，徑出海外遊。
天路或幽險，神仙非所求。
秋興三首·其二
作者：劉敞
朝代：宋

魏牟貴公子，沉没功名間。
一浮江湖水，惨戚頽朱顔。
魯連揖萬乘，蹈海如忘還。
棄世脱敝屣，風流安可攀。
秋蛩
作者：劉敞
朝代：宋

促即復促即，秋蛩一何力。
不見機杼巧，但聞日夜織。
霜隕木落天下寒，嗟我婦子衣裳單。
大鈞萬物各有在，爾獨憔悴使人歡。
一鳴復一飛，秋堂燕將歸。
四時自興歎，天道不得違。
憶昔春風和且柔，畏人來入人間游。
鷹隼横厲自兹始，索寞分散還可愁。
秋過臨波亭寄陜府資政給事
作者：劉敞
朝代：宋

不復池上遊，秋意忽已繁。
卧柳半死生，枯荷自翩翻。
憶昔載後車，逍遙臨中園。
觀魚有縱辨，運斤契忘言。
豈獨歲月晚，正傷離别魂。
人遐室空邇，幽興誰與論。
秋陰
作者：劉敞
朝代：宋

浮雲初無心，已南復更北。
蕭蕭清風急，忽忽白日匿。
時逝物稍變，感集意鮮適。
玄蟬號庭樹，蟋蟀吟四壁。
自古共此悲，豈伊越鄉客。
秋雨
作者：劉敞
朝代：宋

天道去人遠，好惡常若違。
始耕苦炎旱，既穫雨過時。
憔悴兩無補，饑寒方自兹。
素飽猶可恃，眷言采其薇。
秋雨
作者：劉敞
朝代：宋

采蕭逼晚歲，飛雨度高雲。
暝色空窗見，秋聲墜葉聞。
過螢低似滅，遠岫望如分。
蟋蟀悲虚織，輕絲競欲棼。
秋雨所居漏濕
作者：劉敞
朝代：宋

皇天不愛物，風雨害秋成。
未恨泥塗辱，端憂柱石傾。
淹留驚歲宴，堅臥悵雞鳴。
吾道還如此，商歌天未明。
秋雪
作者：劉敞
朝代：宋

剝候凋羣陽，幽陰肆騰涌。
清霜飛雲初，大雪吁不凶。
繽紛舞鴻鵠，細碎翻蠛蠓。
北風故相資，凍雨仍更縱。
泥塗絕行道，珠璧棄郊壟。
峩峩九重高，兀兀雙玉聳。
寒光坐輝映，凛氣彌衝擁。
壮士歌慷慨，儒生議刑寵。
長年昔未逢，噤語空多悚。
皇天無私尤，德惠答虔鞏。
豈伊傷時和，盖亦遵順動。
况兹秋方高，民麥皆在隴。
龍蛇蟄既坯，鳥獸毛亦氄。
農夫樂休役，天子寛垂拱。
信此豐年祥，爾曹何必恐。
秋雪寄獻臣
作者：劉敞
朝代：宋

三年海水旁，卑濕厭歊熱。
都城幸相從，比歲秋逢雪。
秦吳乖風土，南北異時節。
惟君歲寒姿，一致乃欲别。
出門顧道路，冰霰埋車轍。
咫尺阻相過，誰當慰寥泬。
秋霽宴北軒
作者：劉敞
朝代：宋

北軒屬秋霽，曉見風葉零。
置觴命賓友，環坐飛渌醽。
遇適輒獻笑，放言豁中扃。
兀然不省醉，起見天上星。
勉强相勸引，我謡子宜聽。
幸無兵農憂，稔歳蒙休寧。
讀書業文外，惟有醉不醒。
世途若波濤，富貴乃浮萍。
置之無可稱，視彼鴻冥冥。
秋霽望月
作者：劉敞
朝代：宋

明蟾此夜新，佇立爽精神。
幾夕隔霖雨，相看如故人。
風生疑折桂，雲過欲埋輪。
應有關山客，長歌淚滿巾。
秋鶯
作者：劉敞
朝代：宋

高舉慕求友，翩然辭谷中。
那知改春序，又復到秋風。
節物感歸燕，異聲嗟遠鴻。
歸非今正好，霜露脱梧桐。
秦淮對月
作者：劉敞
朝代：宋

舊熟秦淮水，今浮萬里船。
泬寥明月夜，淡泊始秋天。
靜境他時絕，清光度曉圓。
無人漫詠史，回首憶先賢。
移葦
作者：劉敞
朝代：宋

蕭蕭江上葦，夏老叢已深。
悠悠文王死，常懼牛羊侵。
遷根横汙池，慰我江湖心。
清風日夕過，白鷺時見臨。
疏響拂琴瑟，綠華曠衣襟。
處卑節不改，習静情足欽。
炎暉已堪愛，秋景坐可尋。
願及搆明堂，甘心辭故林。
種桐
作者：劉敞
朝代：宋

東園方樹盈百株，四桐晚種皆丈餘。
不緣桃李鬪顔色，不爲琴瑟養肌膚。
霜秋要成萬葉子，他日與致丹山雛。
野人此意真不誣，鳳鳥不至吾已夫。
種梧桐
作者：劉敞
朝代：宋

欲種梧桐滿碧軒，春風岑寂映琴樽。
雖未能令丹鳳至，要須長絕衆禽喧。
種瓜瓠
作者：劉敞
朝代：宋

吾生拙用大，江海思遠適。
豈獨爲瓠瓜，長繫取不食。
漆園有遺意，放蕩豁心臆。
樹此無何鄉，近身見多益。
五日拙一旬，十日成百尺。
纍蔓更相引，甘實行可摘。
因之浮汗漫，去矣笑跼蹐。
從我其誰與，由也不可得。
種竹偶書
作者：劉敞
朝代：宋

少有王子癖，長憐此君雅。
常嫌地喧窄，不敢謀瀟灑。
昨日山客來，勸我栽砌下。
感荷知我心，遂得移遶舍。
其中置磐石，可以措尊斚。
于此更一座，以待違名者。
山禽時復來，清囀如郊野。
其餘即無見，不辨春與夏。
吾惟厭時俗，人亦來者寡。
順然兩無議，外譽焉足假。
新筍漸盈尺，新枝已鋪瓦。
燕雀勿相驚，深沈似隆夏。
種紫蘇
作者：劉敞
朝代：宋

赤日厚地裂，百草殆立枯。
朝雨應所至，雖微念勝無。
力難興禾黍，可以成嘉蔬。
歲暮有此望，帯經且親鋤。
今兹五月交，盛陽消已徂。
汲汲愧老圃，仲尼云不如。
養生寄空瓢，雖乏未可虚。
正以營一飲，形骸如此劬。
種花五首·其一
作者：劉敞
朝代：宋

粉蕚朱華俱滿叢，鶯喧蝶舞亂春風。
前年手種今年看，自覺淹留已老翁。
種花五首·其三
作者：劉敞
朝代：宋

長愛武陵溪上人，種花無數碧溪濱。
莫輕野客時情薄，看盡靈桃歲歲春。
種花五首·其二
作者：劉敞
朝代：宋

弱柳海棠雖晚栽，翠眉紅臉已齊開。
蜀姬艷色巴姬舞，併送春愁入眼來。
種花五首·其五
作者：劉敞
朝代：宋

憶昔空園今作林，牆頭枕上總成陰。
廢興人事非天意，時暫紛華亦賞心。
種花五首·其四
作者：劉敞
朝代：宋

行遶新芳不擬回，春光二月已全催。
江南寒食饒風雨，未落應須日日來。
種萱
作者：劉敞
朝代：宋

種萱不種蘭，自謂憂易忘。
綠葉何萋萋，春愁更茫茫。
古人有虚語，名實未必當。
南箕與北斗，燦爛空成章。
種蓮
作者：劉敞
朝代：宋

雨餘池上清且滿，浮萍漂漂綠蒲短。
主人惜此芳意薄，移藕丁寧不辭遠。
南陂芙蓉少人識，疊蘂重房無俗格。
託根得地今始逢，西風白露爲君容。
種蔬二首·其一
作者：劉敞
朝代：宋

時雨破膏壤，荷鋤回城陰。
疾耕意不足，覆隴力可任。
里巷多父兄，往來迹相尋。
見我山野服，欣然用盡簪。
勸我勿滅裂，哀我識浮沈。
雖微生平故，頗用愧其心。
採芝商於嶺，食薇首陽岑。
念我非其人，豈敢慕山林。
聊以資素飽，身世實崎嶔。
丈人不我厭，荷蓧時見臨。
種蔬二首·其二
作者：劉敞
朝代：宋

種蔬南岡下，地薄旱亦久。
抱甕出復入，拮据病两手。
輟耕起長歎，四海萬億畝。
過亢今若兹，我誰與餬口。
縣官祈雨澤，四望已並走。
巫女歌且舞，土龍矯其首。
上天何寥寥，百請未一偶。
霖雨待爾輩，古人亦可醜。
咄嗟雲漢詩，萬古竟何有。
天地何不仁，百姓爲芻狗。
種麥
作者：劉敞
朝代：宋

禹稷躬稼穡，春秋重麥禾。
勸耕聊及暇，稱力焉俟多。
霜風雖凄緊，日晏更清和。
輕裘頗自姿，扶杖勤來過。
青青已布隴，芃芃在伐柯。
農功欣嗣歲，節物嗟騰波。
悵然念歸田，自顧將婆娑。
積雪示張翁
作者：劉敞
朝代：宋

冥冥同雲晝如墨，十日江城雪三尺。
騏驥長鳴向朔風，鴻鴈悲飛困雙翼。
此時窮巷多泥塗，念子衰年少筋力。
時俗反稱少壯賢，丈夫動與饑寒逼。
乘興能枝笻竹來，煮魚温酒澆胸臆。
空釣得魚
作者：劉敞
朝代：宋

持鈎非有釣，吾猶臧丈人。
何知引纖繭，忽復得潛鱗。
獨樂意逾適，儻來情亦真。
君看渭旁叟，八十老垂綸。
立冬後風雨
作者：劉敞
朝代：宋

冷雨欲成雪，高風催過雲。
流光隨衮衮，吹蘀共紛紛。
此去天地閉，向來金石焚。
敝貂寧獨恨，四序欲平分。
立夏祠太乙宫
作者：劉敞
朝代：宋

綘闕迎年侯執期，羽衣通夕侍嚴祠。
神光映月開璇室，香霧含風拂桂旗。
路遶城南天最近，地非人境日偏遲。
還聞增授無窮筴，馳奏中宸對受釐。
立春
作者：劉敞
朝代：宋

臘去春歸意可憐，久爲羈客海西偏。
溫風泛泛生卮酒，和氣融融媚管絃。
剪綵直爲兒女戲，土牛向自國家傳。
事情爭愛新翻擲，還道今年勝去年。
立春後遊杜城陳丞相郊園
作者：劉敞
朝代：宋

韋杜勝遊誰可尋，相君舊隱對雲岑。
水渠婉轉蛟蛇活，霜竹參差孔翠深。
故老能言卧龍地，兒童不用滿籯金。
郡齋殊負青山郭，空挹芳樽慰客心。
立春日乾祐縣送梅花
作者：劉敞
朝代：宋

終南全近蜀，春日得新梅。
始信秦風是，非關越使來。
雪霙眀自照，雲葉薄誰裁。
香重浮山露，膚清避俗埃。
衆芳知遠矣，獨秀亦悠哉。
翦綵何勝妒，嚴妝莫自猜。
差池鼎鼐味，曠絕棟梁材。
把酒千山外，那令寂寞開。
立春日宿高陽關以病酒不飲復用前韻
作者：劉敞
朝代：宋

月色初元夜，花香翦綵春。
而公高陽客，翻作獨醒人。
立春日紫宸拜賜歸持國見率同過江十不行
作者：劉敞
朝代：宋

蓬萊佳氣舊無時，春物迎新特更宜。
燕識玉箱來自早，漏隨宫線報還遲。
溝聲破凍纔通苑，酒力含風易滿卮。
蓬鬢不堪雙綵勝，懶随君向習家池。
立春日過薦福寺
作者：劉敞
朝代：宋

一歲還随一歲來，立春人日競相催。
細細谷風能破凍，熙熙習俗似登臺。
初陽弄色明高柳，殘雪留寒伴落梅。
淮北風光元自好，壮心摧謝不勝哀。
立春日雪中遊蒙谷
作者：劉敞
朝代：宋

冰解泉應動，雲寒雪更飛。
谷中知律變，林下覺春歸。
風物如游蜀，衣冠似浴沂。
瑤林與碧樹，處處競芳菲。
立春日齋祠畢還過金明池寄永叔
作者：劉敞
朝代：宋

宿雨原野潤，朝雲宫殿明。
東風未半日，佳氣滿重城。
渙渙泉披凍，欣欣木向榮。
江頭景如此，公起探春晴。
章華臺
作者：劉敞
朝代：宋

楚子志方盛，築臺臨章華。
度高累百尋，計産逾萬家。
參差蔽日月，煥爛生烟霞。
侍酒皆列侯，佐歡盡名娃。
嬉遊未云樂，荆棘紛已芽。
奈何竭民力，用此爲盗誇。
蔓草匿頽基，長風卷飛沙。
廢興若糾纒，故老猶咨嗟。
端居
作者：劉敞
朝代：宋

端居亦無賴，幽賞每多違。
扁舟試獨泛，鷗鳥肯相依。
日暮無所詣，興盡復還歸。
競渡
作者：劉敞
朝代：宋

三閭雖已死，郢人獨見思。
五月江水深，遶城碧邐迤。
輕舟爛龍鱗，利楫劇鳥飛。
簫鼓駭蛟龜，鷹隼亂旌旗。
争先愛中流，觀者被水湄。
漠漠懷沙魂，一去不可追。
千載萬歲後，兒女以爲嬉。
已矣國無人，終焉莫子知。
竹岡
作者：劉敞
朝代：宋

層岡南面起，仰見檀欒姿。
詰曲成幽洞，因堪象武夷。
竹牀
作者：劉敞
朝代：宋

櫛櫛裁脩竹，熒熒粲寒光。
浮筠凝烟霧，疏節留雪霜。
甘寝百疾觧，側身夏日長。
此時四海波，亦已如探湯。
嗟我智慮短，苟爲安一牀。
竹西亭送二十六弟赴定州去年三月亦于此相别即崑岡蒙谷之陽
作者：劉敞
朝代：宋

山中招隱地，江上未歸人。
那可連年别，俱逢欲暮春。
亂飛鶯戀友，北向鴈辭賓。
自覺雙蓬鬢，蕭蕭日更新。
筍
作者：劉敞
朝代：宋

龍孫春吐一尺芽，紫錦包玉離泥沙。
金刀璀璨截嫩節，銅錢不與大梁賒。
答令狐司封使君舟中見寄
作者：劉敞
朝代：宋

汝潁相從彌十年，江樓今日遲歸船。
自驚物役還如昔，但覺詩情更爽然。
寥落鶯花千騎裏，蒼茫烟雨萬山前。
未知後會仍何地，彊醉春風酒似泉。
答令狐司封求酒
作者：劉敞
朝代：宋

馮公郎隱髪蒼蒼，撥棄塵煩得醉鄉。
富貴兩行安用聖，滄浪獨醒詎非狂。
顧慚宿釀能千日，遠愧深衷頌短章。
當就天公借北斗，更傾東海益君觴。
答劉同年寄青䭀术煎松湯并詩
作者：劉敞
朝代：宋

自無金骨凌風相，心愧仙翁度世方。
一聽山中白雲曲，已如揮手謝華陽。
答君章譽兩兒見寄
作者：劉敞
朝代：宋

窺鏡見二毛，自憐憂患餘。
豈惟壮心盡，方與功名疏。
終歲不捉筆，歷時長束書。
顧常念絕學，正復傷離居。
忽忽莫自聊，悠悠空歲除。
過壮而無聞，我其衆人歟。
故人来江南，丹轂映隼旟。
尚持平生意，期我相得初。
殷勤作新詩，爛漫聯瓊琚。
溢美及兒曹，伻来問起予。
雖知非其實，但愧情相於。
矧乃筆力雄，駸駸逼曹徐。
一讀必三歎，何由望儲胥。
故人昔流落，襟抱久不攄。
乃者始再遷，通直承明廬。
蒼龍脱韝絏，快馬從輕車。
神至氣自豪，心廣體亦舒。
淵源未易測，變化天池魚。
寧獨揚子雲，其工似相如。
苟能哀憔悴，有似慰空虗。
月寄三四幅，窮愁直見祛。
答吳沖卿學士
作者：劉敞
朝代：宋

人生若浮雲，聚散不自知。
昔與子相逢，綵衣汝水湄。
兩家賀羊酒，道路生光輝。
變故一朝革，各在天一涯。
我病陳蔡間，固窮莫自持。
君爲周南居，流涕極所思。
日月忽已改，舊游不可追。
豈悟羣玉峰，攜手如素期。
感愴從中來，當歡反成悲。
求友聆嘉音，喟然見新詩。
廢學老將落，積憂志益衰。
俛仰諸公間，嘿嘿慚見嗤。
子我平生交，夙昔聆箴規。
相愛當見朂，勿同衆人爲。
答子温雪中見寄
作者：劉敞
朝代：宋

勁風蕭颯結衝波，飛雪奔騰萬里過。
亦未妨人洛陽卧，還聞有客郢中歌。
壮心可念哀鴻遠，正色遙憐翠竹多。
會卜豊年慰羈旅，敢辭荒逕重張羅。
答宋都官游驪山見寄
作者：劉敞
朝代：宋

華清宫殿映春暉，未醉三晡莫遽歸。
人事廢興猶可記，風光流轉不相違。
歌臨灞岸朱絃脆，走度章臺汗馬肥。
自是秦川貴公子，城隅相望不能飛。
答張安內翰見贈二絕·其一
作者：劉敞
朝代：宋

雲鵬自合縱天池，蒿鷃寧嫌寄一枝。
適往蚤聞仙老辨，解嘲聊慰俗人嗤。
答張安內翰見贈二絕·其二
作者：劉敞
朝代：宋

玉螭階側鳳池邊，接武嚴徐愧昔賢。
天驥絕塵方萬里，知君不顧繞朝鞭。
答張洞推官
作者：劉敞
朝代：宋

憂患使志衰，羈旅哀年邁。
夙昔仰高山，邇來得傾蓋。
孤游幸無恨，三益良有待。
惠我金玉音，醒如濯聾瞶。
悵然反自感，久矣病昏憊。
微君念氣臭，誰與振菅蒯。
聆弦感英韶，觀海憚珍怪。
內省終懸罄，無由報雜佩。
答張給事途中微雪見寄四韻
作者：劉敞
朝代：宋

空行萬里塞，不見六花飛。
今日傳清唱，端來點客衣。
度關迷馬色，拂樹散春暉。
不减山陰興，從軍中夜歸。
答徐無逸秀才寄示新文
作者：劉敞
朝代：宋

金華神仙境，山川天下無。
之子復清發，自與常人殊。
問學當世賢，不違智如愚。
歸来守桑梓，寂寞安故廬。
此風足蠣俗，有以光吾儒。
如何卧空谷，自樂詩與書。
我辱廷中臣，一麾寄江湖。
薦賢力不足，相望空長吁。
答景彝對月
作者：劉敞
朝代：宋

正惜蟾蜍沈夕靄，忽傳鐘鼓送秋晴。
浮雲四卷無餘跡，斜漢西流亦自明。
危檻鈎簾吟獨久，薄帷高枕夢逾清。
幽蘭佳菊漙新露，的曆珠華滿翠莖。
答李谷同年書
作者：劉敞
朝代：宋

歸客江南来，迢迢數千里。
故人遺我書，細字三四紙。
上言平生懷，伐木義所倚。
下道相知心，結綬方獨喜。
寧知淮陽翁，棄外甘卧理。
不預朝廷議，何由發吾子。
答杜九重過東門船戲作
作者：劉敞
朝代：宋

共醉江南日落春，悲歌一曲思離人。
卻尋陳迹愁先亂，況復青青柳色新。
答校書郎孫侔少述
作者：劉敞
朝代：宋

金華勸講愧通經，銅虎分憂強請行。
千騎亦知翁子貴，一麾誰覺仲容輕。
西賓落莫空遺俗，北斗闌干有舊城。
欲作過秦無與語，故人高論憶盱衡。
答楊令彦文
作者：劉敞
朝代：宋

從吏相望千里餘，蓬蒿無以避空虛。
豈惟論議沈時俗，更覺精神耗簿書。
慚愧故人存雅素，殷勤佳句慰離居。
周南會是弦歌地，莫忘尋盟一起予。
答次道學士
作者：劉敞
朝代：宋

世路相逢難自期，江城三歲想瓊枝。
寧知邂逅驅千騎，亦復東南寄一麾。
把酒聊同醉鄉樂，看花欲後麥秋時。
舊都紅藥猶堪賞，不負風流謝客詩。
答江丈雨中
作者：劉敞
朝代：宋

繁陰乘炎夏，晦色竟朝暮。
蛟龍困雲雷，虎豹病氛霧。
過時畏昏墊，推分縱所遇。
閉閣空自愁，救饑眇無素。
江侯卧閭里，本自濟時具。
方與造物遊，昔同斯人慮。
作詩破幽憤，極筆紆遠慕。
磊落三賢人，千秋如面晤。
道同義相契，未必形影附。
長謡雞鳴篇，因見君子度。
答江鄰幾到潁州見寄并封示晏公送行
作者：劉敞
朝代：宋

日夕風雪佳，相念思乘興。
忽憶君在遠，離憂紛難定。
入門對新詩，滿眼冰玉瑩。
因疑君居側，恍惚不自勝。
别来雖無幾，日月稍已迸。
一葦悲河廣，况乃山川迥。
遠遊殊風土，孤響謬羣聽。
常恐弔原憲，夫子歎何病。
幸傳丞相篇，復見仁者贈。
懸知愜真賞，有以誇歷聘。
何用慰索居，一朝再三詠。
答河中梅龍圖
作者：劉敞
朝代：宋

龍池柳色鎖春烟，故國風光此地偏。
高下樓臺渾浸水，往來車馬自随船。
舉杯醉舞時相屬，倚瑟悲歌忽愴然。
安敢爲文敵金谷，誤煩求友賦新篇。
答羅同年憶楸花之作
作者：劉敞
朝代：宋

勾稽嚴密不通賓，因見楸花憶去春。
當日同僚嘗把酒，于今邑子遠思人。
臨安草木皆蒙錦，金谷池塘各鬥茵。
自笑癡兒了公事，經年不識酒沾唇。
答舅氏時詔不就學官者郡勿舉故見督赴期
作者：劉敞
朝代：宋

飛鳥知深林，潛魚樂淵濬。
升沉久相笑，出處各自殉。
漆雕不願仕，孟子恥獨進。
軒冕世所榮，吾斯未能信。
辟雍焕文章，王國聚英俊。
及門足自喜，內省愧多吝。
且将事畎畝，亦以樂堯舜。
悠悠謝知音，當識斯言訒。
答許待制依韻
作者：劉敞
朝代：宋

水衡錢朽太倉陳，均逸于藩布上仁。
期月政聲歸卧理，舊邦風物變車鄰。
懷章昔别江湖永，辭劇由來意氣真。
召伯甘棠大山賦，去思留得與邦人。
答金陵使君答王待制見寄雜言
作者：劉敞
朝代：宋

阮公青雲器，寓意必豪縱。
西臨廣武寄一笑，英雄紛紛競如夢。
有時不能平，途窮即長慟。
仕哉詠懷篇，千載共悲諷。
金陵昔爲帝王居，氣象蕭索無復餘。
長江連天水東注，臺城彷彿存邱墟。
主人文章謫仙老，感古能無激懷抱。
作亭正得山水勝，登臨更值風月好。
賓客滿堂絲竹悲，古今風流自一時。
君家夷吾雖有慷慨語，快意未必如君詩。
淮水東流千萬年，此亭方與淮共傳。
念君歸老廟堂上，未負賡歌留北山。
答鍾元達覓藕栽二首·其一
作者：劉敞
朝代：宋

紅妝翠蓋出汚塗，水面風吹醉欲扶。
自是凌波有仙種，文君莫訝茂陵姝。
答鍾元達覓藕栽二首·其二
作者：劉敞
朝代：宋

漸點青錢浮水面，猶將素節混泥沙。
送君百頃風潭上，莫笑元非十丈花。
答阮逸中允
作者：劉敞
朝代：宋

天後天先隱姓名，曾聞注易動公卿。
窮愁不得無編述，慚愧刪詩取正聲。
答陳州通判廷評同年
作者：劉敞
朝代：宋

黄門獻賦接羣賢，上國知名獨累年。
不謂招徠從隗始，至今慚愧在盧前。
簿書幾廢三餘學，繩墨空勤一割鉛。
還喜遷喬友聲近，高山流水入清絃。
答黄寺丞九月二十一日出郊
作者：劉敞
朝代：宋

閉關予非用，適野子能謀。
勿言雅俗異，卒歲共優游。
清詩狀景物，秀氣豁霜秋。
篇終寄一笑，因以緩心憂。
答黄寺丞濠梁雜詠
作者：劉敞
朝代：宋

閉門委餘事，久矣卧幽寂。
忽枉臨濠篇，如逮問魚客。
山川盡寫倣，人物多在昔。
形倨遊自遠，善行固無迹。
吁嗟相知晚，起予遽多益。
乃悟文字工，足兼造化力。
熒煌淮夷珠，磊落荆山璧。
他人竭澤求，吾子希世得。
禽微戒輕彈，路暗慎虛擲。
如何忽在此，詠歎生感激。
答黄寺丞紫薇五言
作者：劉敞
朝代：宋

紫薇異衆木，名與星垣同。
應是天上花，偶然落塵中。
豔色麗朝日，繁香散清風。
㛹娟雖自喜，幽寂逝將終。
主人謫仙籍，浩歌滄浪翁。
卜居抗静節，搴秀憐芳叢。
猗狔庭中華，固爲悅已容。
如何又將去，含意默忡忡。
青苔侵履綦，搖落知歲窮。
獨賴君子德，庶幾甘棠封。
築室種樹
作者：劉敞
朝代：宋

撫劍欲遠適，舍旃輒復息。
四海廣大身正孤，東西南北頗同役。
築室種樹反開門，閭里小人哀王孫。
丈夫委順故在俗，餘事悠悠何足論。
築室種樹
作者：劉敞
朝代：宋

誅茅作吾廬，種樹滿百株。
偃仰可卒歲，優游問誰如。
墨翟不暖席，仲尼無安居。
良知聖賢貴，逝與功名疏。
清泉可深鑿，惡草須早除。
適意田野間，誰能歎歸歟。
簡深甫
作者：劉敞
朝代：宋

與君一城居，其實跬步間。
慊慊不相從，十日俄忽然。
一城豈爲遠，十日豈爲短。
客子局人事，心與迹相反。
而況各異鄉，茫茫隔山陂。
歲時若奔車，過去誰復推。
伊昔厭幽獨，願子東西鄰。
雖鄰尚不覿，何似南北人。
人間實如此，千别能一會。
興來即上馬，埽塌聊相對。
紀危
作者：劉敞
朝代：宋

四月河水湍，怒風復相乘。
維絕柁亦摧，舟人廢其能。
中流急迴環，頃刻不可勝。
性命委自然，豈知所依憑。
堤旁多聚觀，失色氣崩騰。
孰不願引手，而乏鉤與繩。
嗟我亦天幸，既危乃復興。
追思方厄時，汗出如洗冰。
側聞前此者，覆溺已屢曾。
此事通爲邦，長民可以懲。
因書作長詩，俾不忘戰兢。
紅玉誰家女四首·其一
作者：劉敞
朝代：宋

紅玉誰家女，雙曈如水流。
映花看漢使，不覺墜搔頭。
紅玉誰家女四首·其三
作者：劉敞
朝代：宋

翠霞金縷衣，獨立翳斜暉。
無奈春風蕩，吹人只欲飛。
紅玉誰家女四首·其二
作者：劉敞
朝代：宋

紅玉誰家女，眀豔奪青春。
羞人不得語，含笑卻成嚬。
紅玉誰家女四首·其四
作者：劉敞
朝代：宋

春風能吹衣，不能解人意。
使我爲朝雲，與君從此逝。
納凉明教臺呈太守
作者：劉敞
朝代：宋

榻移隨樹影，杯側見山岑。
白鳥渇求水，玄蟬清噪林。
道書無近語，天籟有遺音。
向北新開逕，行苔過竹陰。
納涼明教臺呈太守
作者：劉敞
朝代：宋

臺下井泉冰冷滑，城隅川色劍光鋩。
多慚簿領相寛假，全得南風一日涼。
素屏
作者：劉敞
朝代：宋

簡拙違時好，丹青謝爾工。
坐看居士室，想見古人風。
當戶月常入，過春霜未融。
物情忌太白，少自晦塵中。
索米
作者：劉敞
朝代：宋

索米東方朔，端居陸士衡。
書仍聞北闕，賦亦讓南傖。
感激秋風起，提攜夜劍横。
南軍敗王略，誰事請長纓。
細雨
作者：劉敞
朝代：宋

小雨滿前軒，濃陰不時卷。
隨風氣潛潤，竟日花微泫。
池光慘澹昏，樓危依微辨。
寒添夕景長，坐逼秋容晚。
楚客歌泬寥，吟懷孰云淺。
細雨
作者：劉敞
朝代：宋

細雨春城暗，空郊草色微。
峽雲朝復暮，沙燕語還飛。
柳帯柔堪結，梅香冷漸稀。
旅遊時畏失，數醉得忘歸。
絕句
作者：劉敞
朝代：宋

青苔滿地初晴後，綠樹無人晝夢餘。
惟有南風舊相識，偷開門戶又翻書。
絕句送和弟行東臯兼過獻臣二首·其一
作者：劉敞
朝代：宋

落日濃霞輝碧潭，淮南風物似江南。
榜船載酒隨鳧雁，物色詩懷著意探。
絕句送和弟行東臯兼過獻臣二首·其二
作者：劉敞
朝代：宋

西風滿眼荻飛花，楚澤秋光一半差。
庖鼈好期張仲友，捲帆應带海山槎。
編杜子美外集
作者：劉敞
朝代：宋

少陵詩筆捷懸河，亂後流傳簡策譌。
樂自戴公全廢壞，書從魯壁幸增多。
斯文未喪微而顯，吾道猶存嘯也歌。
病肺悲愁情自失，苦吟時復望江沱。
續楊十七挽蘇子美詩
作者：劉敞
朝代：宋

吾聞蘇侯不及識，內嘉孤雄世難得。
文如翻波氣龍虎，風雲晦明在頃刻。
中間流落似天意，今雖暫困當永適。
忽傳長逝既巳矣，知與不知同歎息。
曩者避地金馬門，獻書著論驚上國。
材豪志劇少所有，倐忽變化不可測。
結交必皆天下士，朝廷見人退自斥。
指揮功名力可取，城郭披露曾不惜。
廟堂諸公交口薦，天子亦稱萬人敵。
中道齟齬空歸來，扁州東浮問損益。
登臨姑蘇睨滄海，憤歎始覺區中窄。
徉狂爛醉遺日月，欲乘長風掛危席。
安期洪厓殊彷彿，蓬萊方壺定可陟。
浩歌秀句凌斗牛，至今紫氣猶融奕。
若人不應逐物化，吳中好事先巳惑。
邇來安知非形解，世上蜉蝣限畛域。
遺編逸藁尚多有，但恐靈物隨變匿。
君當收拾藏永久，毋以交情死生易。
續黄子温讀陶淵明詩十首·其一
作者：劉敞
朝代：宋

四海方蕩潏，匡山得三隱。
若人獨秀士，逸響露深藴。
江漢東南流，滔滔未之盡。
續黄子温讀陶淵明詩十首·其一〇
作者：劉敞
朝代：宋

曩遊潯陽郭，懷古愴來暮。
不意陳蔡間，起予欣有遇。
彼此共一時，悵然感佳句。
續黄子温讀陶淵明詩十首·其七
作者：劉敞
朝代：宋

昔在八州牧，功業濟衰晉。
吾聞賢者後，鮮不祚休運。
如何竟廖廓，天道蓋難問。
續黄子温讀陶淵明詩十首·其三
作者：劉敞
朝代：宋

長梧有高韻，千載不可及。
五柳遺世名，于今亦獨立。
悲哉市朝士，夸競常汲汲。
續黄子温讀陶淵明詩十首·其九
作者：劉敞
朝代：宋

吾今乞食士，因詠乞食詩。
諒無乞食怨，復想乞食時。
貧賤自古然，豈愧世上兒。
續黄子温讀陶淵明詩十首·其二
作者：劉敞
朝代：宋

羽輕鮮知福，地重毎貪禍。
有以羲皇民，居然北窗卧。
此意俗莫悟，將非首陽餓。
續黄子温讀陶淵明詩十首·其五
作者：劉敞
朝代：宋

追俗情易合，玩奇當企爾。
柴桑彼何者，高唱屢在此。
縣令不俛眉，吾又悲揚子。
續黄子温讀陶淵明詩十首·其八
作者：劉敞
朝代：宋

孟嘗實超邁，舉世少其並。
風流自有鍾，若士復孤迥。
祖述酒中趣，乃知外家性。
續黄子温讀陶淵明詩十首·其六
作者：劉敞
朝代：宋

州縣徒勞人，著作非所務。
道殊豈自强，氣直已多迕。
屢招遂長往，歸歟彼何暮。
續黄子温讀陶淵明詩十首·其四
作者：劉敞
朝代：宋

子綦委天樂，窮達兩已忘。
九歅爾何知，梱也安得祥。
一吟責子篇，千古如相望。
羊角風
作者：劉敞
朝代：宋

我似靈鯤初化鵬，徑辭北海向南溟。
可煩更借扶搖力，已度臯蘭望紫庭。
翠鍾亭二首·其一
作者：劉敞
朝代：宋

空城風雨晦如秋，漠漠長江天際流。
故倚高樓望行色，南山不見使人愁。
翠鍾亭二首·其二
作者：劉敞
朝代：宋

江外羣山如畫圖，輕烟殘雪入荆吳。
東風醉問春多少，遠郭垂楊十萬株。
翦楸葉詞
作者：劉敞
朝代：宋

涼風天際來，拂我階前樹。
稍驚枝上禽，復墮葉間露。
兒童畏我逢秋悲，刻葉作花矜歲時。
祝我宜秋勸使插，未能免俗復爾爲。
鬢邊二毛殊不惡，淮南何須傷木落。
聖俞受詔行田是時聖俞葬其弟公異未畢而去
作者：劉敞
朝代：宋

蟲潦敗耕耘，西成絕人望。
鄉農籲天意，守闕書屢上。
憂民聖天子，擇吏賢宰相。
王畿蓋根本，歲賦在寛放。
曰君往行田，究彼荒稔狀。
一當薄其租，用以息民謗。
朝廷慎指使，推擇無與讓。
非君精明姿，曷以致忠諒。
憂公劇私爲，即夕治行仗。
懷悲念其弟，卜日不果葬。
乃知體純粹，世士難以尚。
德澤既敷宣，風謠還歷訪。
歸來悟明主，自致誰云妄。
聖俞墜馬傷臂以其好言兵調之
作者：劉敞
朝代：宋

知兵心自許，見謂百夫雄。
上馬常慷慨，墮車寧困窮。
誠非代大匠，疑欲作三公。
匹似陳湯病，猶成絕域功。
聖俞挽詞
作者：劉敞
朝代：宋

孤宦衆人後，空名三十年。
交游一時絕，詩筆四方傳。
歸旐江湖永，藏書日月邊。
應封史通子，他日慰窮泉。
聞伯庸再安撫涇原
作者：劉敞
朝代：宋

西師又失律，将帥各顛覆。
流血丹川原，積屍委山谷。
咄嗟仁壽域，短夭生理促。
王命有不行，國威爲之衂。
鄙夫無憂責，感慨祗慟哭。
况聞哀痛詔，輟食想頗牧。
朝廷足名卿，多壘各含辱。
謀議宜深長，瘡痍待湔浴。
使乎非常任，天子意所屬。
百萬氣未蘇，吾民且局縮。
賢人勤功名，報國忍勞篤。
往者博望侯，昔時来君叔。
再三持漢節，白髪走川陸。
豈不久憔悴，事業光簡牘。
關河據上游，郡國同心腹。
征膳向五年，强宗亦單獨。
君乘赤輪車，一一詢比屋。
唐虞升平風，惆悵難再沐。
聞元旦大朝會
作者：劉敞
朝代：宋

玉帛雍容萬國來，帝城如斗挹春逥。
旂常影亂三辰象，鐘皷聲喧百里雷。
北極正臨丹鳯扆，南山遙入萬年杯。
諸神受計明堂定，留滯江濱志已摧。
聞夏太尉自長安徙備西邊
作者：劉敞
朝代：宋

防秋未得還，戰士出長安。
地利山河險，天時關塞寒。
羌夷避飛将，天子倚良翰。
見說成功近，秦中意似寛。
聞子飛作諫官寄隱直
作者：劉敞
朝代：宋

玉以二獻珍，金以百鍊精。
錢侯困躓時，詎免時俗輕。
感激生憤勇，辛勤就功名。
居然取高第，自此凌諸生。
諫官近冕旒，地望臨公卿。
報國須薦賢，致君在舉能。
蕭朱尚結綬，張杜猶提衡。
小雅紀伐木，微禽識同聲。
此風久已無，賢者當肯行。
念子早治装，復令世人驚。
聞官輸竹箭毛翎
作者：劉敞
朝代：宋

邊兵未云備，競矜弓弩强。
斯人久銜恩，獻力固所當。
上山伐檀欒，入林候飛翔。
豈無解網心，大義須勤王。
安得會稽嶺，集居共工旁。
安得解羽澤，在君禮義鄉。
剪翎副之箭，一一堅且良。
朝發摧西戎，夕發斃東羌。
不煩天下民，萬里坐寧康。
聞張六復棄官歸
作者：劉敞
朝代：宋

應懷折腰辱，復作棄官行。
頗似陶彭澤，兼疑尚子平。
兵戈未消散，盜賊苦縱横。
余亦存丘壑，相期作耦耕。
聞張給事倍道兼程已過古北戲作七言
作者：劉敞
朝代：宋

叱馭勤王肯暫留，邊沙朔雪犯貂裘。
飛黄一日須千里，應笑迂儒騎土牛。
聞張隱直率范十九佑之遊邊寄之三首·其一
作者：劉敞
朝代：宋

莫怪黄河來積石，又疑弱水隔崑崙。
若嫌古記難全信，他日君歸與細言。
聞張隱直率范十九佑之遊邊寄之三首·其三
作者：劉敞
朝代：宋

紅旂白羽尚紛紛，渭北洮河十萬軍。
曆覽山川窮勝負，朝廷肯棄奉春君。
聞張隱直率范十九佑之遊邊寄之三首·其二
作者：劉敞
朝代：宋

未甘海上乘桴去，猶託隆中竟日眠。
努力英雄樹功業，鄙夫洗耳太平年。
聞徙關中兵備河東
作者：劉敞
朝代：宋

胡兵絕當路，戍卒下河源。
烽火飛狐口，旌旗積鴈門。
和親固下策，薄伐本中原。
誰斷匈奴臂，非無國士恩。
聞御試畢寄同人
作者：劉敞
朝代：宋

鵬欲圖南魚戴角，風雲變化不踰時。
誰知遁世聱牙者，翻覆西窗數局棋。
聞德州河決
作者：劉敞
朝代：宋

九河乘積雨，大水出平原。
無復金堤固，空驚漏澤翻。
蛟龍移窟宅，魚鼈害黎元。
直想崑崙圻，兼疑渤澥渾。
三山屢漂蕩，百谷互并吞。
大懼彝倫斁，誰能謁帝閽。
聞江十吳九得洛相酒戲呈二首·其一
作者：劉敞
朝代：宋

洛城春酒碧霞光，東閣遙分東觀郎。
陳俠應嗤伯松拙，魏侯元惜次公狂。
聞江十吳九得洛相酒戲呈二首·其二
作者：劉敞
朝代：宋

衆人皆醉屈原醒，天祿寥寥白髮生。
束縕君當游相國，那能我自勝公榮。
聞王十八除檢討
作者：劉敞
朝代：宋

滄海有蓬萊，去人初不遠。
舟車有難到，方士曾空返。
聞子騎鯨魚，姓名已金簡。
誰云路幽險，但怪波清淺。
俯窺紫貝闕，洞視白玉版。
神仙豈學致，變化絕微顯。
乃知淮南藥，力可及雞犬。
相望雲霧深，冥冥白日晚。
聞聖俞移官霅上以便歸養
作者：劉敞
朝代：宋

親老不擇祿，此心如古人。
戴星捐吏事，戲綵過鄉鄰。
若下開新酌，汀邊詠白蘋。
醉吟俱入手，亦未負青春。
聞舅氏以秘書監致政謹獻拙詩爲賀
作者：劉敞
朝代：宋

今日王朝士，多稱賢大夫。
恩榮隨几杖，官職上蓬壼。
行路歎或泣，都城畫有圖。
他時辟雍問，惇史記訏謨。
聞范參政巡西邊
作者：劉敞
朝代：宋

漢與匈奴如弟兄，猶傳敵騎向邊城。
數煩卿士親持節，始恨儒生妄請纓。
形勢倒懸方舛逆，計謀無益是縱横。
古來賢哲多屠釣，公試諮詢策太平。
聞范饒州移疾
作者：劉敞
朝代：宋

汲黯亷平漢主知，淮陽移病苦情羸。
偃藩政事應無及，伏閣精神定未衰。
天欲期人身必乏，帝疑飛将數多奇。
何當半夜開宣室，獨使雍容對受釐。
聞西使到關
作者：劉敞
朝代：宋

遙聞西域使，來獻大明宫。
故事三苗比，官儀敵國同。
賜書深慰藉，錫命極優崇。
含垢應王度，懷柔尚古風。
蒼生向來急，殊俗此時通。
冠蓋長城北，邊關絕幕東。
春秋大一統，吏事責三公。
何有長沙客，題詩慟哭中。
聞轆轤
作者：劉敞
朝代：宋

轆轤復轆轤，日夜聲相續。
長綆無已時，深泉變空谷。
君不見開闢至今千萬年，斗樞坤軸相迴旋。
河漢西流亦不息，見爾滄海成桑田。
聞隱直欲調官
作者：劉敞
朝代：宋

蛟龍居池中，仰活數掬水。
虎豹離山林，求食輒搖尾。
張君宜大用，亦是龍虎比。
何得圖小官，折腰五斗米。
屈伸蓋時命，隱顯乃君子。
譬由合抱材，當自毫末起。
昔爲青雲高，今落塵土裏。
可喭復可驚，誰能叩天耳。
聞韓范移軍涇原兼督關中四路
作者：劉敞
朝代：宋

涇原非遠略，韓范各名卿。
地盡三秦國，身當萬里城。
指麾沙漠静，談笑鐵山輕。
報國心如日，憂民病若酲。
終軍材冠世，汲黯直知名。
風雪隨車騎，鷹鸇起旆旌。
年年戰頻衄，事事淚堪横。
會刷蒼生恥，重看鑄劍耕。
聞鴈
作者：劉敞
朝代：宋

去年聞鴈江湖邊，爾時異鄉望白雲。
今年鴈南身更北，可憐送目懷居人。
我生羈旅自南北，鴈飛何爲亦遠役。
浮雲滿天我無翼，相與因風寄消息。
聞鶯
作者：劉敞
朝代：宋

舍南舍北柳陰陰，竟日啼鶯不自禁。
羈旅可憐還擇木，間關似欲向知音。
鴂鶗無事催芳草，燕雀相喧守舊林。
幽獨閉門驚歲晚，固煩求友慰愁心。
聞鶯
作者：劉敞
朝代：宋

陰陰老樹連村路，羃羃輕烟過雨天。
長愛禽聲能永日，似于鶯友欲忘年。
朱纓紫椹看齊熟，深巷荒城得屢遷。
朗詠謝公池上作，勿驚春物變熏絃。
聽女奴彈胡琴
作者：劉敞
朝代：宋

女奴能爲馬上曲，一彈一彈復一彈。
我醉已眠都不醒，半天落月微霜寒。
聽府妓歌憶春卿資政給事
作者：劉敞
朝代：宋

南方酒如澠，醉倒本容易。
蔡姬緩聲歌，清響動雲際。
惜哉知音稀，此輩自難值。
曩者東山游，一日已三歳。
人遐成陳迹，興盡失超詣。
寥寥方外歡，獨數嵇阮輩。
凍雲臨寒空，掩鬱邁往氣。
引杯亂愁思，擊節還拊髀。
聽江十誦食鱠詩戲簡聖俞
作者：劉敞
朝代：宋

長安貧客食無魚，浩歌彈鋏歸來乎。
主人聆歌知客意，酌酒買魚相與醉。
一魚百金不可償，操刀作鱠揮雪霜。
鱗分骨解珠玉光，舉盤引筯絲線長。
楚飯彫胡香且潔，吳羮入口如沃雪。
主歡賦詩客稱壽，裂簡搖毫落寒月。
我亦羈旅秋蕭條，思鱸回首江漢遙。
過門大嚼取快意，詠詩忘味如聞韶。
君若乘風駕滄海，更鱠長鯨且相待。
聽鐘
作者：劉敞
朝代：宋

陋巷客回轍，夕陽鐘送秋。
寒聲滿空谷，暝色下高樓。
陡逐悲風起，微兼遠角收。
旅懷傷急景，聽此愧淹留。
胡九齡畫牛歌
作者：劉敞
朝代：宋

書契已來有繪事，畫牛著牛今始二。
胡生戴氏雖異時，形似之間實兄弟。
鬼神易寫狗馬難，古人舊語乃信然。
不爾寥寥千萬年，筆墨曠絕無比肩。
胡生曾畫百一牛，變態曲盡稱爲尤。
翰林主人題辭古，四海文士歌賦優。
俗情護前喜排後，此事戴嵩未曾有。
會知誦玩無已時，畫與胡生俱不朽。
腳冷
作者：劉敞
朝代：宋

踐霜腳如脱，知我血氣衰。
况復齒牙落，鬢邊亦有絲。
人生會當老，何計遲速爲。
但願多美酒，憂來忽如遺。
臨崑亭
作者：劉敞
朝代：宋

孤城西北起高樓，天半崑崙入寸眸。
碧樹参差見平圃，屯雲重疊辨軒丘。
百年禮樂逢休運，千里江山極勝遊。
那似鮑昭空寫恨，不爲王粲獨銷憂。
臨波亭飲席贈徐二
作者：劉敞
朝代：宋

華星爛長天，明月被清池。
良景豈易得，佳賓共在兹。
形骸久相忘，巵酒安足辭。
高歌激風飆，宜笑散春暉。
中置浩長歎，民生信多爲。
非無逍遙鄉，固在閒暇時。
及爾不快飲，歲月忽欲馳。
世事紛悠悠，放言爲吾師。
臨淵亭寄輦下親舊
作者：劉敞
朝代：宋

蠶魚山迤邐，濟汶水交流。
信羙終非土，思鄉更倚樓。
露滋黄菊晚，風起白雲秋。
長嘯澄潭上，誰憐公子牟。
臨淵亭望鳯凰等山作
作者：劉敞
朝代：宋

孟公多勝詣，故在杯酒間。
雖非菊花時，輒復尋龍山。
平明騎馬出，日暮倒幘還。
若人難重得，此風猶可攀。
問我亦何爲，翛然方閉關。
忘言在得意，獨往路已難。
臨都館
作者：劉敞
朝代：宋

攬轡歲空盡，蕭條萬里間。
向來貂已敝，此去鬢宜班。
雪沒前王帳，沙連右地山。
星回陽氣復，吾亦至幾還。
臨雨亭
作者：劉敞
朝代：宋

秋至感人思，登臨成惘然。
浮雲帝鄉外，落日古城邊。
歸鴈聲相别，幽花色可憐。
名山負獨往，觸物見徂年。
自京師泛舟還郡作三首·其一
作者：劉敞
朝代：宋

秋夜何迢迢，一夢八九覺。
孤舟寄風雨，短燭才自照。
冥冥高雲過，寂寂山鬼嘯。
展轉誰與歡，漂泊未可料。
昔我自兹邁，春華巧相笑。
今我復來此，落葉紛滿道。
客行無遠近，勞苦略同調。
一歳再羈旅，人生豈長少。
良無二頃田，詎得守蓬藋。
自京師泛舟還郡作三首·其三
作者：劉敞
朝代：宋

常陰貫秋序，洚水彌平陸。
居人逐飛鳥，往往巢樹木。
四顧何茫茫，江海忽在目。
古語乃信然，高陵或爲谷。
乘桴義無憾，斷髪憂可辱。
弁冕績禹功，誰其悲濡足。
自京師泛舟還郡作三首·其二
作者：劉敞
朝代：宋

昔在馬少游，抗志安故土。
其後龐德公，迹不踐城府。
出乘款段馬，身與麋鹿伍。
鄉里稱善人，妻子同隴畝。
人生資衣食，既足尚何取。
致求多贏餘，筋力但自苦。
自入北界虜人候迓供帳每進益恭少嘗至契丹者皆云異他日示陳副使希元
作者：劉敞
朝代：宋

和親雖復用諸儒，聖德由來北服胡。
天子今成大父行，匈奴自號兒單于。
女真守燎羯圉馬，渤海西道奚前驅。
塞外始知漢使貴，留犁撓酒直區區。
自恩平還題嵩臺宋隆館·其一
作者：劉敞
朝代：宋

四山如畫古端州，州在西江欲盡頭。
謾道江山解留客，老夫歸思甚東流。
自恩平還題嵩臺宋隆館·其二
作者：劉敞
朝代：宋

松菊壺山手自栽，二年羈宦客嵩臺。
無端卻被東風誤，又作恩平一夢回。
自東門泛舟至竹西亭登崑丘入蒙谷戲題二首·其一
作者：劉敞
朝代：宋

汎汎扁舟春水平，緣蘋白芷欲齊生。
王孫自喜山中客，莫唱淮南招隱聲。
自東門泛舟至竹西亭登崑丘入蒙谷戲題二首·其二
作者：劉敞
朝代：宋

萬竿蒼翠隔晴川，寂寞蕪城三百年。
此地重聞歌吹發，揚州風物故依然。
自淮南移東平兼西路安撫使六月五日初入東界得快雨是時齊魯久旱欣然作小詩示攽奉世等聊志一時意耳
作者：劉敞
朝代：宋

東郊問俗擁征轅，天與爲霖破鬱煩。
慚愧泰山雲觸石，誤疑刺史雨隨軒。
自西橋至紫温載酒作樂即事呈府公四首·其一
作者：劉敞
朝代：宋

欲暖水流初泛泛，半閒人意正悠悠。
清觴自可輕捐日，高管無端吹暮愁。
自西橋至紫温載酒作樂即事呈府公四首·其三
作者：劉敞
朝代：宋

潛鱗畏樂勿復躍，舒鴈避船争亂飛。
乘興正須勤一到，會令魚鳥見忘機。
自西橋至紫温載酒作樂即事呈府公四首·其二
作者：劉敞
朝代：宋

澹烟蒼翠籠高樹，密竹交加隱曲堤。
水調向終人欲醉，夕陽稍近戍樓西。
自西橋至紫温載酒作樂即事呈府公四首·其四
作者：劉敞
朝代：宋

主人宿望功名際，下客素心江海中。
舟楫由來歸傅說，滄浪元自屬漁翁。
自長平至陳州河水絕清
作者：劉敞
朝代：宋

清川百里餘，凈淥照空虚。
落日金波蕩，微風霧縠舒。
塋心看白石，明目數游魚。
洗耳非吾事，兹身與世疏。
自陝到闕感而成詠
作者：劉敞
朝代：宋

葱葱氣象瞻嶢闕，肅肅行装造近畿。
鈞奏昔年曾夢到，玉關今日是生歸。
茂林病久迷朝序，宣室人疏懾帝暉。
簪履未忘恩再造，不然何路謁彤闈。
至日宴水上嘔吐先醉上府公
作者：劉敞
朝代：宋

南極微陽中夜新，碧池風物曉來春。
鼓鼙似動魚龍伏，旌旆不驚鷗鷺馴。
東閣于今待賢士，西曹不意吐車茵。
博陽氣度平津學，雖賤猶堪頌得人。
至日早起
作者：劉敞
朝代：宋

至日應添一線長，漢儀憶奉萬年觴。
鳴珂列炬随丞相，長劍高冠滿未央。
法從此時瞻玉座，侍臣獨許近清光。
輶軒今出荒山外，厭見塵沙萬里黄。
至日登樓
作者：劉敞
朝代：宋

南極陽生天地新，高樓氣色已含春。
得無鴻鴈翻歸翼，應有龍蛇動蟄鱗。
亦復書雲占楚歳，不辭爲壽引湘醇。
甘泉從祀雖能賦，悵望鈎陳擁北辰。
舅氏見索新詩
作者：劉敞
朝代：宋

賤子本不學，大賢宜見疏。
奈何手賜教，反謂詩起予。
高義終炯然，內慚良闕如。
得非魯仲尼，不廢狂接輿。
羈旅習荆楚，荒唐存簡書。
敢驚和者稀，長恐歳已徂。
雲漢回天章，圖書秘石渠。
瓊瑤落咳唾，寒暑随吹嘘。
百年渭陽悲，萬古秦風餘。
嗟我送舅氏，終焉非路車。
與景仁聖俞飲景彝西園
作者：劉敞
朝代：宋

鬢髪今日白，山林未能往。
每逢負郭趣，嘿有歸田想。
置酒松柏間，當春更蕭爽。
欣欣二三子，相與留一賞。
早花何娟娟，秀色傾宿莽。
馴禽聲喧呼，永不忌羅網。
物情樂于適，未必在深廣。
育育井中魚，胡然困偃佒。
佳哉主人翁，示我以天壤。
放懷寓一醉，益愧鳴佩響。
與楊十二廷評同登城東門
作者：劉敞
朝代：宋

綠樹浮萍合，青山畫障開。
登臨共今古，壯觀雜歡哀。
長日消棋局，微風引酒杯。
浮雲滿西北，容易雨飛來。
與聖俞君章樞言持國飲因以太公大刀王莽錯刀示之
作者：劉敞
朝代：宋

君不見九府圜法傾東鄰，齊公大刀又日新。
君不見黄牛白腹蕩滄海，亡新錯刀忽遽改。
一盈一虚更貿遷，勢如流波不復還。
邇來上下各千歲，何異俛仰須臾間。
王伯之事百存一，况此錢刀握中物。
愚智共盡令人悲，興廢相尋空史筆。
前有一樽酒，浩歌爲君壽。
君能識此當日醉，身世悠悠復何有。
與鄰幾對棋戯作
作者：劉敞
朝代：宋

碌碌無用智，玩此方罫間。
君乘百戰餘，勝氣不可攀。
拙速亦天幸，出奇犯險艱。
數俘効軍實，斥境除邊關。
捧觴跪進養，座客歡解顔。
安得百壺酒，使君酩酊還。
與黄寺丞卜鄰
作者：劉敞
朝代：宋

卜居先卜鄰，相望成相親。
無復羈旅恨，况逢性情真。
食薇亦自足，傾蓋不爲新。
杖屨通阡陌，誰能倦角巾。
興化寺花
作者：劉敞
朝代：宋

蟠桃浪占三千歲，琪樹虚傳十二城。
争似此花常在眼，風吹日炙四時榮。
興慶池送客
作者：劉敞
朝代：宋

紅蕖千頃合，碧樹百年藤。
長日宜沿泝，清風破欎蒸。
别離情易惡，衰老醉那能。
還望邯鄲道，悲歌不自勝。
興慶池送江淮陳度支是日微涼
作者：劉敞
朝代：宋

芙蕖滿地水浮空，不意江湖入望中。
獨把一杯送歸客，可憐羈思滿秋風。
舍弟及楊十七尊兄同年登科賀彦文
作者：劉敞
朝代：宋

紫禁過從密，青雲步武通。
文章一朝盛，兄弟兩家同。
結綬輕蕭育，忘年似孔融。
相看各相喜，安得恨途窮。
舍弟東還病中口占七言奉寄景仁彝唐公甫
作者：劉敞
朝代：宋

眼暗頭昏逾十旬，涔涔終歲髮華新。
幽如羑里迷天路，醉似中山與鬼鄰。
閉閣郤憐廷掾力，廢書彌信道家淳。
修門已後君無恙，試枉招魂慰滿身。
舟中夜飲憶和弟聯句
作者：劉敞
朝代：宋

人生如浮雲，聚散苦不定。
向來詩酒歡，雖唱誰與應。
蟋蟀鳴在戶，玉衡逼冬孟。
悠悠千里思，寂寂中夜静。
豈曰無他人，不如我同姓。
吁嗟繋名利，有若置機阱。
窘然塵埃中，恥無六翮勁。
訪戴舟已慚，攀嵇駕難命。
臨觴置不飲，引領起獨詠。
莽莽天地昏，誰知我心怲。
舟次潁上寄貢甫
作者：劉敞
朝代：宋

我詩持寄君，宛在汝水潯。
君詩欲寄我，蒼茫烟浪深。
寒水争赴壑，駛流激清音。
扁舟泝游往，寂寞嗟獨尋。
潁烟稍塞望，淮月初清心。
恨無知賞同，樽酒誰獻斟。
相思意不極，宛抑訴鳴琴。
曉燈半明滅，抱膝成苦吟。
芍藥
作者：劉敞
朝代：宋

溱洧洵訏樂，維陽厥草夭。
傳聞多失實，看盡謾無聊。
婉娩春陽謝，中開道路遙。
誰移化工巧，忽是物華饒。
跗萼晴相照，芳春暖並飄。
波翻蜀江錦，霞萃赤城標。
芍藥
作者：劉敞
朝代：宋

跗蕚晴相照，芳香暖競飄。
波翻蜀地錦，霞萃赤城標。
芙蓉池
作者：劉敞
朝代：宋

綠華清蓋滿方塘，雨灑風吹著處香。
浄埽釣磯雙樹下，醉攲涼枕弄秋光。
花嶼
作者：劉敞
朝代：宋

孤嶼曲池中，芳菲四面同。
春愁隨雀舫，繚繞未曾窮。
芷亭
作者：劉敞
朝代：宋

籍甚離騷後，芬芬楚澤濱。
移根煩老圃，比興得佳人。
秀色誰與玩，清香不自珍。
吾廬故可愛，況及物華春。
苦寒行
作者：劉敞
朝代：宋

驅馬涉長磧，千里徑無草。
天寒日光淡，積雪常杲杲。
勁風裂肌膚，狐狢甚魯縞。
况我被甲鎧，寢遲起常早。
崔嵬陟高山，日落尚遠道。
人生各有命，豈憚事遐討。
飲冰傷心骨，重研如巨棗。
義深自最勵，身賤寧要好。
親戚何可逢，功名未自保。
少年慕壯健，我獨貴疏老。
苦雨
作者：劉敞
朝代：宋

東風十日不肯回，濃雲猛雨無時開。
紛然萬瓦垂組練，忽變百里吹塵埃。
河魚無翼蹈平陸，水鳥哺子升高臺。
羲和送日不竟夜，陽烏翅濕方摧頽。
腐薪數吹不堪濕，靈井已滿無用汲。
大衢泥潦安得出，敗瓦漏缺端愁入。
街頭紅粟更騰踴，歲晏敝裘方綴緝。
黄花熒熒獨不憂，悵然爲爾臨風立。
苦雨二首·其一
作者：劉敞
朝代：宋

洪河滔冀州，大陸日夜摧。
天時普陰沴，飛雨皆北來。
崩騰亂雲霧，頃刻不暫開。
通衢爲深淵，高堂生蒼苔。
稼穡日以沒，民生一何哀。
微禹既已矣，我其爲魚哉。
苦雨二首·其二
作者：劉敞
朝代：宋

獨坐空堂上，漏濕無與娛。
晨炊煙不然，敗竈將生魚。
被服蛙蠙衣，出入螺蚌居。
里閭杳相絕，滔滔水漸車。
安得雙羽翰，超然謝泥塗。
苦雪
作者：劉敞
朝代：宋

積雪冥冥春不淹，流光驟去十之三。
根拳枝折物可念，衣敝履穿吾自堪。
天樞回環錯寒燠，地軸開闔差朔南。
乾坤密移世莫測，安得辨士能劇談。
茶山送道粹
作者：劉敞
朝代：宋

海上相逢少，山中别恨多。
浮雲自向闕，秋水更增波。
攜手意不盡，班荆情若何。
徘徊强一醉，且勿奏驪歌。
荆州兒歌
作者：劉敞
朝代：宋

都盧小兒歌且舞，口吹鳴笛手擊鼓。
日落羣遊塵土中，噭咷不分巴與楚。
年年送臘迎春光，家家相隨夜開戶。
嗟汝兒曹舞更歌，及爾不爲如老何。
草蟲扇子
作者：劉敞
朝代：宋

灑落烟紈薄，肖翹物象奇。
坐愁冰鑑釋，深恐夏蟲疑。
荒田行
作者：劉敞
朝代：宋

大農棄田避征役，小農挈家就兵籍。
良田茫茫少耕者，秋來雨止生荆棘。
縣官募兵有著令，募兵如率官有慶。
從今無復官勸農，還逐魚鹽作亡命。
荷華
作者：劉敞
朝代：宋

水國非人境，芙蕖五月秋。
亂香清宿醉，濃豔破征愁。
魚戲都堪數，鷗飛絕自由。
會須窮一賞，詰曲任扁舟。
荼蘼二首·其一
作者：劉敞
朝代：宋

瓊林殿側玉鈎欄，雪覆新花四月閑。
密影酡容千客坐，柔條何啻萬龍蟠。
荼蘼二首·其二
作者：劉敞
朝代：宋

明紅暗紫競芬菲，送盡東風不自知。
占得餘香慰愁眼，百芳無得似荼蘼。
菊花枕
作者：劉敞
朝代：宋

鮮鮮秋菊花，粲粲黄金錢。
採掇時苦晚，棄遺情所憐。
道人教爲枕，示可以延年。
早昧攝生術，恐爲多病纒。
又從省俗事，視聽苦不便。
往往發昏憒，未知所除蠲。
但使寐無覺，不謂藥可痊。
今者誠有遇，秘之慎其傳。
愈風得難老，高卧齊古賢。
作詩叙終始，物薄戒輕捐。
菖蒲
作者：劉敞
朝代：宋

香清自足愛，味厚非所倫。
如何缺缺徒，反以花爲真。
花奇不可見，舉世皆忌辛。
誰將擢仙骨，願比芝苗珍。
華山隱者圖
作者：劉敞
朝代：宋

神仙不可學，淺俗如醯雞。
逍遙二三叟，乃獨秦遺黎。
避地思遠適，名山得幽棲。
深巖紫芝秀，歸路桃花迷。
稍遠人世隔，遂忘陵谷移。
至今山中人，往往猶見之。
吾聞秦皇帝，甚慕真人爲。
駕石窺蓬萊，載車象雲蜺。
沙丘往不返，四海忽若遺。
安知全真子，近在西山垂。
一千二百年，修身未嘗衰。
古稱山澤臞，非復萬乘期。
觀君此圖意，有以和天倪。
萬卷生
作者：劉敞
朝代：宋

白頭書生南國賢，讀書萬卷夜忘眠。
陋巷簞瓢未曾飽，苦心獨行竟誰憐。
繙經遍窮十二等，陳力夐過三千年。
莫笑青袍學士老，太平能頌連中弦。
萱花
作者：劉敞
朝代：宋

種萱不種蘭，自謂憂可忘。
綠葉何萋萋，春愁更茫茫。
董相
作者：劉敞
朝代：宋

江都治後徙膠西，衰老諸侯等棄之。
爲問平津相天下，尚開東閣欲賓誰。
葵花
作者：劉敞
朝代：宋

白露清風催八月，紫蘭紅葉共凄涼。
黄花冷淡無人看，獨自傾心向太陽。
蒙某借示新詩不勝嘆服輒妄作五言一首以誌欣慕
作者：劉敞
朝代：宋

元化陶鈞外，中樞斗極邊。
濟時俱陟降，均逸暫蕃宣。
近輔城連十，東方騎累千。
親歡主于適，時論老而傳。
養志古何有，承顔能浩然。
君羮鼎味在，綵服衮衣聫。
德表真希世，天倫略比肩。
名今萬石最，學肯一經專。
相戒南陔養，賡歌棠樹篇。
塤箎盛迭奏，金玉爛相鮮。
錫類迂深眷，懷歸私自憐。
一聞詩禮意，特悟昔人賢。
蒙示容齋詩輒爲五言仰續逸唱
作者：劉敞
朝代：宋

達人與道運，投迹繫所逢。
在治信若鳯，處幽固猶龍。
外物紛屢變，中扃豁兼容。
乃知雲夢區，未足嬰其胸。
明公蹈康濟，茲世已陶鎔。
優游就偃息，暇豫奏時雍。
高齋危舍字，數畝環崇墉。
虛軒便炎夏，奥室宜隆冬。
采真混出處，造適觀羲農。
玩名肆獨樂，怙勢輕萬鍾。
越人起丹穴，子房去赤松。
材爲用見循，道以世難從。
古事何昭昭，斯民積顒顒。
獨應甘棠樹，方使來者封。
蒲三首·其一
作者：劉敞
朝代：宋

青青水中蒲，根葉自勾带。
今我不如彼，望君萬里外。
蒲三首·其三
作者：劉敞
朝代：宋

青青水中蒲，誰能移之陸。
婦人繫所徇，憔悴甘獨宿。
蒲三首·其二
作者：劉敞
朝代：宋

青青水中蒲，秀色宜三春。
常苦秋氣早，飄飄悲路人。
蒲萄
作者：劉敞
朝代：宋

蒲萄本自涼州域，漢使移根植中國。
涼州路絕無遺民，蒲萄更爲中國珍。
九月肅霜初熟時，寶璫碌碌珠纍纍。
凍如玉醴甘如飴，江南萍實聊等夷。
漢時曾用酒一斛，便能用得涼州牧。
漢薄涼州絕可怪，今看涼州若天外。
蒼筤源
作者：劉敞
朝代：宋

日出江氣暖，步行村落間。
偶逢蒼筤息，若在山中閒。
綠篠既蒙密，清波自回環。
初疑人迹絕，久有笑語諠。
脱足涉澗水，隔林叩柴關。
主人疏世事，相見亦歡然。
稍覺耳目曠，久之遂忘還。
歸來詫舟子，適過武陵源。
蓮池
作者：劉敞
朝代：宋

東池種蓮子，紅白間稀疏。
夏木陰成後，君看錦不如。
蔣生
作者：劉敞
朝代：宋

仙翁棄妻子，往爲壺中客。
玉棺竟未掩，人世已成昔。
白雲無回期，三徑滅餘迹。
猶傳有青鳥，往往寄消息。
蕪城閒望二首·其一
作者：劉敞
朝代：宋

幽尋古城上，秋景日悽悽。
落照映原沒，陰蟲當路啼。
隋宫變蕪蔓，楚分失端倪。
自是傷亡國，非關醉眼迷。
蕪城閒望二首·其二
作者：劉敞
朝代：宋

春草忽更綠，荒城陰霧滋。
風存鮑昭賦，秋益宋生悲。
慨想秦兵出，傳聞羽檄馳。
江湖歲將晚，空羡逐鴟夷。
蕭山舍弟將發南都以詩候之
作者：劉敞
朝代：宋

聞道雙飛舄，看來萬里流。
傳聲淮口渡，審侯越儂謳。
霜蟹人人得，春醪盎盎浮。
襄賁差不惡，須汝共銷憂。
薦福寺竹亭
作者：劉敞
朝代：宋

兹亭四時好，秀色映長松。
静境非千畝，幽人如素封。
吹聲偏洗耳，暑晝亦成冬。
暫到還忘返，心知叔夜慵。
蘆泉
作者：劉敞
朝代：宋

吾山會雨澤，汗漫千里秋。
不如蘆泉水，來入城中流。
經營萬餘家，澄澈去無際。
我樂與衆同，泉能起人意。
泉旁宜嘉林，時多桐與梓。
泉間宜美魚，時有魴與鯉。
誰能捐萬事，來我泉上居。
我欲解章綬，從之泉上漁。
蘇安上之淮南十八舍弟之河北十九舍弟之漢中皆會予賦三韻爲送
作者：劉敞
朝代：宋

攜手常苦難，傾蓋不易得。
今宵四面坐，明日異鄉客。
秋風楚懷悲，出處各努力。
虎丘和孫少述
作者：劉敞
朝代：宋

崑閬乘沙不可攀，蓬萊涉海去無還。
寧知勝絕神仙境，近在青林紺宇間。
蜀岡南麓
作者：劉敞
朝代：宋

山深行易迷，南麓偶清曠。
雞犬鳴谷中，樵童戲巖上。
茅茨肖浮居，牖戶相背向。
竹徑通往來，清陰亦彌望。
白頭三四老，相見語歡暢。
心疑避世子，形迹一何放。
行将從之遊，自恨苦羈鞅。
不能問姓名，聊作招隱唱。
螢
作者：劉敞
朝代：宋

翩翩豈自知，歷歷眩羣飛。
故作穿疏牖，時來鍳薄帷。
助明清夜永，除害一身微。
秋草隋宫路，茫茫舊賞非。
螳螂
作者：劉敞
朝代：宋

玄蟬無所營，風露正淒清。
執翳機何密，當車勇自輕。
将迷黄雀患，已變玉琴聲。
得喪還相召，南華所以驚。
蟋蟀
作者：劉敞
朝代：宋

七月鳴在野，八月鳴在宇。
九月登我堂，十月入床下。
滔滔歲方晏，促促聲亦苦。
悲秋不悲己，終夜如獨語。
時俗有新聲，誰能一聽汝。
蟬
作者：劉敞
朝代：宋

微軀定誰恨，清嘯不知勞。
屈宋悲秋苦，夷齊臥隱高。
風林含咽絕，露葉動蕭騷。
何必催搖落，人今已二毛。
蟻鬥
作者：劉敞
朝代：宋

擾擾嗟何急，營營若有侵。
由來穴知雨，非爾旱爲霖。
王霸强并弱，興亡古到今。
願君推達觀，安得異機心。
行吟三清墀中示雷生
作者：劉敞
朝代：宋

翠柏高松雨後新，薄寒初起地無塵。
自披鶴氅吟詩句，何必神仙更有人。
行詣揚州壽寧寺
作者：劉敞
朝代：宋

隋宫老荆棘，淮地阻山川。
天子周王狩，諸侯楚社遷。
宿軍江水上，休甲古城邊。
清蹕乃過此，高臺亦宛然。
殿空生影響，畫古剥丹玄。
缺甃驚跳鮒，遺碑失紀年。
廢興真可感，耆舊毎多傳。
一詠蕪城作，斜陽聞暮蟬。
袁本初
作者：劉敞
朝代：宋

横刀長揖紫廷中，健者寧須屬董公。
郿塢然臍直假手，始知天下有英雄。
袁真人祠
作者：劉敞
朝代：宋

絳節朝何所，白蜺空此堂。
神仙詎學得，客到彊焚香。
裴殿丞訪别說春秋期歲初復來
作者：劉敞
朝代：宋

吾衰不夢周，知我在春秋。
斯道宜未墜，夫公能見求。
相看頭可白，感别歲空遒。
念子期雞黍，母懷汗漫遊。
褒信新蔡兩令言飛蝗所過有大鳥如鸛數千爲羣啄食皆盡幕府從事往按視如言因作短歌記其實
作者：劉敞
朝代：宋

廣州奇禽鴻鵠羣，勁羽長翼飛蔽雲。
嘯儔命侣自其職，飲水棲林餘不聞。
今年飛蝗起東國，所過田疇畏蠶食。
神假之手天誘衷，此鳥乃能去螟賊。
數十百千如合圍，搜原剔藪無孑遺。
曆尋古記未曾有，細察物理尤應稀。
憶昔虞舜德動天，象爲耕地鳥耘田。
聖時多瑞亦宜爾，請學春秋書有年。
西域請平三首·其一
作者：劉敞
朝代：宋

西域請都護，崆峒獻凱歌。
兩階增羽籥，萬里肅山河。
甲第旃裘少，春宫苜蓿多。
雌雄雙匣劍，棄置欲如何。
西域請平三首·其三
作者：劉敞
朝代：宋

單于貪漢物，中國避天驕。
賜予金銀貴，行來玉帛遙。
悲傷賈太傅，慷慨霍嫖姚。
慟哭辭新第，英雄未可招。
西域請平三首·其二
作者：劉敞
朝代：宋

禦戎傳上策，不戰屈人兵。
遂斷匈奴臂，何須萬里城。
出車非遠略，高枕得昇平。
戰骨翻空死，吁嗟壯士名。
西戎乞降
作者：劉敞
朝代：宋

南國傳消息，西戎送好音。
懷柔知帝力，啟佑亦天心。
御酒葡萄遠，離宫苜蓿深。
仍聞編舊里，五嶽望君臨。
西戎行
作者：劉敞
朝代：宋

吾聞聖人之兵有不戰，不戰之勝善之善。
況復良將握天威，西戎雖强安得擅。
憶昔屬國羽書聞，中宴徹酒詔圖勳。
丞相陳謀御史請，獨可遣將誅其君。
吏民詿誤不足治，我以威德周無垠。
尚書侍郎盡明哲，秉鉞載旆如火烈。
羽林積卒眀號令，賊兵蹙戚憂巢穴。
方春緩誅已偷息，天不假易行勦絕。
太常請獻象功舞，史臣願勒西山岊。
懸頭藁街敕狂慢，積粟金城撫疲苶。
西戎行，告爾勿逆果自坑，百蠻來威天下平。
西掖聞鶯
作者：劉敞
朝代：宋

宫樹陰陰翠蓋成，熏風盡日語流鶯。
秪應欲助歸田興，故作林間舊友聲。
西楚
作者：劉敞
朝代：宋

楚割淮西自不輕，元王賓客亦洪生。
重捐醴酒迷高士，末路翻亡五千城。
西樓
作者：劉敞
朝代：宋

西樓獨上不能迴，遶郭新花正盛開。
誰信不曾騎馬出，春光自到眼前來。
西浦阻雨
作者：劉敞
朝代：宋

黑雲連海面，急雨漲淮潮。
稍稍州渚沒，昏昏城郭遙。
畏塗仗忠信，高舉幸扶搖。
不作圖南興，誰當慰寂寥。
西郊候客
作者：劉敞
朝代：宋

西郊逢故人，傾蓋暫相親。
車馬有行色，衣裳棲洛塵。
問笻出冉筰，詢道自峨岷。
卻話别時意，悠然已四春。
西陽池新舟邀府公遊泛
作者：劉敞
朝代：宋

昔賢濟川意，固與斯人共。
曠代屬明德，至樂下及衆。
池臺固舊賞，舟楫爲新用。
忽疑江湖景，稍信風瀾縱。
追參鳬雁泳，曆覽魚鼈動。
頗已寓高興，矧今結輿誦。
嘯歌一時適，顧盻萬全重。
好勇知未能，乘桴自欣從。
西風
作者：劉敞
朝代：宋

西風木葉下，遠想洞庭秋。
物色摧年老，天時助客愁。
李衡千樹橘，張翰一漁舟。
亦自人間樂，功名安足謀。
見召西陽池泛舟仍示雅章因成二絕希笑覽也·其一
作者：劉敞
朝代：宋

畫舫欲隨波上下，行人先似水西東。
翠萍卻是多情物，漂泊不離芳沼中。
見召西陽池泛舟仍示雅章因成二絕希笑覽也·其二
作者：劉敞
朝代：宋

習池幾度共芳菲，爛醉池頭到落暉。
臨去主人雖不召，山公能不少依依。
覽古二首·其一
作者：劉敞
朝代：宋

固國不須險，用兵不須强。
域民在所守，威敵在所良。
由余仕諸戎，秦穆警封疆。
晏子猶在齊，范昭識難亡。
小國有其人，大國豈易當。
奈何億萬師，牧野遂煌煌。
覽古二首·其二
作者：劉敞
朝代：宋

天馬出西極，由來中國用。
楩楠秀荆楚，乃作晉梁棟。
遺材彼興憂，得寶此以重。
伍員楚亡命，一旦摧郢衆。
世薄事有然，申胥得無慟。
觀兒童逐兔輒失之戲呈希元二首·其一
作者：劉敞
朝代：宋

碧眼兒童誇絕倫，競馳犇兔蹙飛塵。
俯身捷下重岡去，空聽弦歌不見人。
觀兒童逐兔輒失之戲呈希元二首·其二
作者：劉敞
朝代：宋

滿目蒼山宿草衰，雪殘深谷正多岐。
莫將弓箭窮飛走，笑殺黄鬚鄴下兒。
觀南戍士卒作樂
作者：劉敞
朝代：宋

簫鼓軍中樂，旌旗歲晚過。
激昂雙劍舞，慷慨萬人歌。
睥睨荆衡小，騰凌虎兕多。
北風隨殺氣，横絕洞庭波。
觀城上梅花憶和
作者：劉敞
朝代：宋

城頭梅樹花初發，每到花前憶剡中。
白水碧山應不少，與誰攜手過春風。
觀後苑瑞蓮
作者：劉敞
朝代：宋

靈液涵秋色，仙花露夕香。
交陰分擢秀，並蒂爛齊芳。
回復天鍾氣，深沈地獻祥。
寶燈輝四照，文羽勢雙翔。
飛蓋宸游密，披圖秘牒光。
重華與同本，併此祝無疆。
觀林洪範禹貢山川圖
作者：劉敞
朝代：宋

若昔文命熈帝虞，大龜浮洛出元謨。
翍山瀉澤魑魅走，四海砥定由天扶。
周摧嬴仆亂疆理，壁中但得司空書。
先生始病學者惑，爲畫盈尺山川圖。
職方輿地在眼下，地勢天文高下殊。
始驚六合可舒卷，吾道指掌何難乎。
先生當時持此藝，欲以稽古開天意。
命乖時背竟何爲，于今傳者爲張宜。
宜生五十頭已白，連蹇不爲州郡辟。
朝廷何時舉行河，合笑平當未精賾。
觀梅櫻桃
作者：劉敞
朝代：宋

梅花欲落櫻桃盛，白雪彤霞各自愁。
腸斷黄峰與粉蝶，東園來去不知休。
觀水
作者：劉敞
朝代：宋

楚山積陰霖，百谷盛號怒。
虎豹亡其曹，蛟龍失所据。
勢排蒼崖列，力與巨石注。
頃刻浮青天，微茫浸高樹。
兹城依平原，自古北懸瓠。
墊溢安敢辭，漂浮實所懼。
禹功不可及，河伯欲誰惡。
寧以蛙龜歡，姑爲下民蠧。
築防力不足，疏瀉志猶慕。
安得鞭馮蠵，從兹萬里騖。
觀永叔五代史
作者：劉敞
朝代：宋

大均運元和，萬物分一氣。
相雜以成文，自然故爲貴。
道衰三王末，議出百家沸。
仲尼日月也，薄日爲之既。
春秋曰筆削，天地復經緯。
大法初粲然，亂臣以爲畏。
微言迨秦漢，變雅從晉魏。
逐末競錐刀，澆淳玩花卉。
安知作述本，庸識文章意。
中間馬與班，二子稱彷彿。
猶云崇貨力，尚或排剛毅。
才難乃其然，可以長歔欷。
退之不爲史，于道其猶未。
胡爲體明哲，曾是回怨誹。
國典竟蕪雜，唐風亦隱厞。
陵夷九易姓，禍亂森如蝟。
儒術駭中絕，斯民遲攸塈。
紛紜混朱紫，清濁誰涇渭。
龍飛真人出，虎變斯文蔚。
天意晚有屬，先生拔乎彚。
是非原正始，簡古斥辭費。
哀善傷獲麟，疾邪記有蜚。
處心必至公，撥亂豈多諱。
何必藏名山，端如避羅罻。
曰余仰爐治，有意自勍剕。
踵門投耒耜，假蔭親蔽芾。
所望窺册府，無寧辱賙餼。
狂者實進取，日中固必熭。
飲河雖非量，滿腹尚自慰。
演孔幸受經，居齋竊忘味。
觀沖卿所試詩賦賀府君
作者：劉敞
朝代：宋

斗城烟霧隔金鑾，日破輕陰玉滴寒。
捷筆補天凌造化，高文驚世湧波瀾。
夢成白鳯飛鳴遠，功就丹梯步武寛。
回首蓬萊笑清淺，春風前後發芝蘭。
觀陜西圖二首·其一
作者：劉敞
朝代：宋

險固非天意，承平怪主憂。
三年勞將帥，萬里問旃裘。
尚記安西道，空悲定遠侯。
大河知所向，日夜正東流。
觀陜西圖二首·其二
作者：劉敞
朝代：宋

憶昨傳消息，羌來渭水旁。
信知秦地險，未覺漢兵强。
青海通西域，長城起朔方。
分明見地里，悵望隔要荒。
觀陝西圖
作者：劉敞
朝代：宋

乘槎漢使者，聚米馬將軍。
關塞他年阻，河山此座分。
悠悠傷戰骨，處處怒妖氛。
未分儒生老，深希筆硯焚。
觀魚臺
作者：劉敞
朝代：宋

城下春池深，潛魚時復躍。
高臺可以望，暇日從爾樂。
散懷混飛沈，適意宜丘壑。
始悟濠梁翁，荒唐謝名爵。
記所居草樹
作者：劉敞
朝代：宋

幽蘭晚已秀，新竹直且疏。
樸樕亦巢禽，坳堂自容魚。
長日肆炎赫，周軒正清虚。
適心不貴多，一畝覺有餘。
理會遣孤笑，興來味羣書。
彼何擾擾爾，我獨欣欣歟。
人臣無懷安，吏治猶蘧蘆。
幸及三年淹，庶幾閒燕居。
訪楊異寺丞
作者：劉敞
朝代：宋

三徑向松菊，始疑元亮居。
但多柳五樹，復對隼雙旟。
相識是傾蓋，劇談能起予。
樵蘇不用爨，耳目且清虚。
許州西湖
作者：劉敞
朝代：宋

羈旅懷江湖，氛埃願臯壤。
及兹已俱適，初意恨獨往。
樓觀湧參差，軒欞豁高爽。
清光見毛髪，衆影兼俯仰。
昔者廊廟客，於兹濯塵網。
疏源不憚遠，勝事日以廣。
美矣流水意，當爲知音賞。
詔書求方略之士咸令自陳
作者：劉敞
朝代：宋

破敵須多士，憂民賴九重。
公車皆自薦，物議絕先容。
駿骨何妨市，金臺不易逢。
處嚢争耀末，躍治要居鎔。
秋野騰鞲鶻，春雷起蟄龍。
吾徒正高卧，欲老白雲峰。
詔賜御書稽古兩字作口號示子弟
作者：劉敞
朝代：宋

毛玠素屏非俗物，韓稜寶劍得龍淵。
謨明敢與臯陶比，稽古虚參堯舜篇。
詠古詩十二首·其一
作者：劉敞
朝代：宋

虹蜺明西方，五色相屬聫。
浮雲萬里來，泱鬱天宇間。
白日晦無象，盛陽變爲寒。
洚水彌九土，陵谷相貿遷。
盈虛叵前測，物理有固然。
詠古詩十二首·其一〇
作者：劉敞
朝代：宋

麒麟不可羈，安得書春秋。
鳯凰云難致，孰使鳴岐周。
無田于甫田，歳月忽已遒。
如非行邁謀，自宜道路脩。
安知吹鳴律，燕谷成良疇。
不見託秋駕，崑墟亦能游。
詠古詩十二首·其一一
作者：劉敞
朝代：宋

通都天下衢，名化交百廛。
鳴鷄側肩入，日暮掉臂還。
有生寄無窮，過若空中煙。
俯仰異去就，況乃多歷年。
留侯獨悟此，解組從列仙。
萬戶如脫屣，故爲絕世賢。
詠古詩十二首·其一二
作者：劉敞
朝代：宋

南山有樛木，葛虆蔓其封。
上枝結紛菲，下枝散蒙蘢。
下能使上好，上亦令下通。
寧知力不足，歳暮摧烈風。
苦成任兩國，德孰與棟隆。
君苟以此始，又當以此終。
詠古詩十二首·其七
作者：劉敞
朝代：宋

東遊滄海濱，回首面大荒。
豁達三齊風，連山鬱蒼蒼。
在漢田横氏，不忍南面王。
磊落五百賢，從死忽若亡。
壯士不必成，令名固爲長。
異體同一心，萬年尚耿光。
詠古詩十二首·其三
作者：劉敞
朝代：宋

趙國棄鳴犢，孔聖爲之回。
西伯善養老，伯夷以爲歸。
馳驅西楚郊，徘徊太皥墟。
周漢多封君，不祀既忽諸。
三墳基皇德，八索總道樞。
若人豈欺我，虞夏亦典謨。
萬里如浮雲，古風訖無餘。
往矣不可追，喟然爲躊躇。
詠古詩十二首·其九
作者：劉敞
朝代：宋

萇弘謀周室，憤血死猶碧。
子胥殞吳門，江水爲之逆。
精能動天地，忠不諭兩國。
九鼎既西逝，姑蘇亦東側。
偷容習爲俗，萬世未遽易。
形勢敺使然，生民豈惡直。
詠古詩十二首·其二
作者：劉敞
朝代：宋

長離乘風起，四顧求所棲。
路窮臨蒼梧，復排層霄飛。
豈不願安處，不知所可依。
罾繳充逕隧，鴟梟正鳴悲。
瞑夫抱同律，曠絕將何希。
詠古詩十二首·其五
作者：劉敞
朝代：宋

靈山生神芝，一年再三秀。
絢彩奪霞露，熒煌寄巖岫。
真人勸我飡，可以躋萬壽。
自古王子喬，秘此莫輕授。
采之豈辭遠，時逝不可又。
歳晏懷所思，終焉不盈袖。
詠古詩十二首·其八
作者：劉敞
朝代：宋

天道不可聞，自昔孔子徒。
籍籍秦漢間，將非愚且誣。
大河決東郡，火德以爲符。
哀哉冀州壤，兆民散爲魚。
公孫雖前覺，執政疾魯儒。
世無異物神，終竟遺泥塗。
詠古詩十二首·其六
作者：劉敞
朝代：宋

元鈞運洪爐，晝夜不少停。
萬物更相禪，一氣紛異形。
駒掇出竈下，久竹爲青寧。
孰知范氏犧，晚就南畝耕。
至人友造化，逝與一世冥。
善惡故不屑，寵辱何足驚。
詠古詩十二首·其四
作者：劉敞
朝代：宋

游鱗泳泉下，黄鵠巢林端。
得失不相及，天理庸自全。
有虞垂衣裳，西母獻厥環。
周穆賓崑丘，車轍萬里間。
宗廟頽爲墟，閶闔不可攀。
祈招作悲詩，萬里用爲歎。
詠史
作者：劉敞
朝代：宋

主父希世者，畫策妙縱横。
指麾一言用，震動諸侯驚。
日暮臨遠塗，中道方倒行。
不忍藜藿食，意從五鼎烹。
寧知鹿門翁，白首長躬耕。
天下非所保，功名安足營。
詠庭前箭竹
作者：劉敞
朝代：宋

冉冉東南美，託根郡在兹。
鳯凰不可待，歳月方屢移。
非復山林意，空餘霜霰姿。
清風有時至，獨與幽人期。
詠庭檜贈深甫
作者：劉敞
朝代：宋

自吾卧家巷，幽獨謝鄰里。
顧憐庭中檜，常以比君子。
春秋色不變，朝夕影雙峙。
誰言冰霰繁，稍亂蒹葭毁。
始知歲寒甚，慘慘不自喜。
悵然對之歎，爾復那至此。
陳蔡稱愠見，由也德可鄙。
天損吾能違，放歌有焱氏。
詩一首
作者：劉敞
朝代：宋

本是昌家，又爲非類。
但有雄聲，唯聞艾氣。
詩一首
作者：劉敞
朝代：宋

菩薩號文殊，禪堂名曲講。
語默本同源，名實不相愯。
詩一首
作者：劉敞
朝代：宋

蒼茫六合外，渺莽三皇初。
近既未必有，遠亦未必無。
論交
作者：劉敞
朝代：宋

張陳父子游，乃爲白刃仇。
蕭曹平生歡，亦作睚眦讎。
交合名利間，安得無後憂。
商山有四人，衰老俱白首。
但食巖谷芝，終身不相尤。
未必能獨賢，苟云無他求。
古稱結交難，成敗視此由。
作詩告同心，市義誠足羞。
謝主簿示雜文
作者：劉敞
朝代：宋

少不學爲吏，僶俛亦非良。
終日簿書間，忽疑鬢髪蒼。
無聞畏後生，素習成兼忘。
吾子豈獨迷，相從道文章。
上論聖賢心，下救世俗荒。
磊落古人風，粲然在我旁。
精莩眩日月，爰居惑鏗鏘。
置此但爲好，切磋非所望。
謝學士赴闕還京師
作者：劉敞
朝代：宋

公提史臣筆，記注天子側。
日成唐虞風，噩噩在典策。
家聲繼純粹，論著多切直。
周南未成書，流涕嘗感激。
忽從東溟飛，上拱宸斗極。
清淮净無波，歸馬閑且奕。
帝宫青冥間，白日升曉色。
儒人相慶語，文道宜久職。
公歸演綸誥，制度期能覿。
謝晏公蓮實
作者：劉敞
朝代：宋

落蘂漂香思碧蓮，嫩芳成實澹晴烟。
玉杯側露參差重，麟趾模金約略圓。
擷秀乍聞回急槳，薦新還許備加籩。
涉江不限芻蕘往，志服深希百疾蠲。
譏謝十三
作者：劉敞
朝代：宋

利交勢相營，義交氣相得。
千歲若旦暮，萬里猶咫尺。
昔我相聞聲，但嫌未相識。
今我相同遊，又恨莫相益。
同時復同道，同官又同籍。
平生重結交，然諾亦自惜。
子爲太守丞，我爲里中客。
雖復戒疏數，不應事形迹。
讀三國志
作者：劉敞
朝代：宋

獨夜一卷史，上尋千歲間。
咄嗟興廢更，俯仰朝市遷。
古人病無聞，愚智矜後先。
共樂無窮中，正如朝露然。
向觀功名際，自以皆萬年。
邇來令人悲，蚊蚋過目前。
安得謝浮俗，高舉凌九天。
捐書以絕學，寄心崆峒仙。
讀列子贈幾太博勝之殿丞君章監丞
作者：劉敞
朝代：宋

五嶽窮雲霓，滄海不可游。
玉臺焜朝日，珠華媚飛虬。
飄颻羣仙子，來往何其稠。
咫尺視千里，俯仰移九秋。
潮波有時起，勢若空中浮。
禺彊受帝命，巨鰲舉其頭。
邇來百萬祀，無復遷播憂。
龍伯何爲者，修干曳長鈎。
不知意誰憾，似與鰲爲仇。
六鱗既潛舉，二山忽飄流。
衆真失其常，蕩析不自謀。
孰云飛升樂，奔迫良可愁。
盈虛誠難必，藏壑有亡舟。
至人縱大觀，夷險固悠悠。
如聞帝憑怒，侵減龍伯儔。
且欲招羣仙，復還故時丘。
勉哉凌雲迹，永謝北極幽。
讀峴山詩寄獻八舅龍圖
作者：劉敞
朝代：宋

道悠寄先覺，神契無近知。
彼美羊公意，今在峴山詩。
陵谷非一變，榮名獨至兹。
當時偶然語，正與來者期。
慷慨激悲歌，崔嵬構叢祠。
懷哉千歳後，慰此江漢思。
公亦蹈前人，方爲帝王師。
奮筆成不朽，何啻中亭碑。
讀晏子春秋
作者：劉敞
朝代：宋

平生實善交，厚薄等新故。
觧驂濟越石，調祿謂車御。
猶稱禮偪下，未免儉則固。
高風往既息，頽迹後方騖。
陳妾輕綺紈，賢士敝襦袴。
若人不重得，遺論今始布。
吾亦太史徒，執鞭所欣慕。
讀漢書
作者：劉敞
朝代：宋

賈誼求爲典屬國，終軍願得使匈奴。
和親不及當時策，慷慨猶爲大丈夫。
百年強敵輕中國，一世奇功悲腐儒。
聞道邊民尚嚴警，異時回首恨江湖。
讀聖俞我今五十二詩感之
作者：劉敞
朝代：宋

子真神仙吏，不識傷别離。
忽逢舊交歎，始悟人間悲。
歲月流水逝，富貴浮雲馳。
徘徊撫往事，感激吐新詩。
流水難以追，浮雲難以推。
百年半如此，萬事從可知。
且欲拂衣行，聊及鱸魚期。
君若變名姓，相逢復何時。
讀莊子三首·其一
作者：劉敞
朝代：宋

簫韶豈不美，爰居終自悲。
俛仰魯城上，驚顧不能怡。
伊昔舜廷內，鳴鳯爲來儀。
和聲詎中變，衆聽邈難齊。
澆淳懸異代，聰昧未殊施。
咄嗟播鼗武，永乏滄海歸。
讀莊子三首·其三
作者：劉敞
朝代：宋

商丘有奇樹，厥生非一朝。
修根走靈社，騰幹拏赤霄。
拳局無大用，液樠不可彫。
誰謂非世器，終焉托逍遙。
致身適有遇，松桂寧免樵。
讀莊子三首·其二
作者：劉敞
朝代：宋

漢陰灌園叟，抱甕力難任。
規爲一何拙，機事自傷心。
賜也不受命，愧之汗沾襟。
至言與世邈，幽操非俗尋。
以此高宇宙，豈知倦山林。
彼哉夸奪子，佩服爛朱金。
讀鄰幾泰山十二詩
作者：劉敞
朝代：宋

宿心慕鄒魯，寤寐泰山杪。
慷慨念遐觀，滯留想輕矯。
人寰何鼎鼎，羣動困擾擾。
安知有神靈，獨立萬物表。
圓天似車蓋，滄海稱池沼。
丹梯無留迹，絕壑通過鳥。
古今更廢興，萬事論莽眇。
七十二家舊，永興耳目窅。
羡君能自力，窮覽謝煩湫。
超然昔賢趣，處覺兹世少。
吐詩状奇麗，思與雲縹緲。
忽如按圖畫，所向得了了。
悠哉仲尼意，信彼天下小。
讀雜說小書
作者：劉敞
朝代：宋

長日無與語，聊及齊諧書。
紛紜六合外，莽眇三皇初。
近既難必有，遠亦非必無。
古今夢寐間，過事蚊虻如。
達生齊萬物，曲士拘一隅。
苟以忘吾憂，焉能識其餘。
讀離騷
作者：劉敞
朝代：宋

空庭衆囂息，風葉獨紛紛。
秋期此時改，感歎坐黄昏。
遠懷靈均子，著書爲平分。
念爾剛直心，吐茲清麗文。
上嘉唐虞世，下悼商周君。
能與日月争，不能卻浮雲。
浮雲蔽日月，歲暮奈憂勤。
精誠誰謂遠，恍惚若相聞。
谿上避暑
作者：劉敞
朝代：宋

滴瀝松下雨，清微萍際風。
欣然此時賞，我與斯人同。
倦鳥墮水上，游魚翔鑑中。
不言閲羣動，未覺幽興窮。
豫章儒者
作者：劉敞
朝代：宋

豫章有儒者，讀書三十年。
但識上古風，不知時俗遷。
一聞西戎叛，有意摧羣頑。
詣闕上封章，臣知用兵權。
不在勞士卒，不須役戈鋋。
要先正其本，本正末自安。
臣觀朝廷中，或有可廢員。
臣觀草澤中，或有可用賢。
國家既失此，奸吏隨矯虔。
吏奸萬事隳，外患隨因緣。
所以子玉存，文公積愁顔。
所以汲黯亡，淮南爲無難。
天子覽表歎，當朝常拳拳。
迴頭謂羣公，可付史館編。
可使靡好爵，以補風化源。
豈知貴臣忌，投爾南海壖。
不得面指陳，胸襟曷由宣。
卒走驅使行，行行酌貪泉。
名與囚隸俱，位乃胥校聯。
九重竟不知，猶謂列王官。
奈何樂堯舜，乃是取危顛。
誰云遇明主，未免遭棄捐。
遂令天下士，齚舌戒勿言。
寧有死壑中，安有議君前。
浮雲蔽白日，自古同所歎。
豈爲此生悲，我歌願臚傳。
貝州未破書寄王子直司徒
作者：劉敞
朝代：宋

孤城死地尚睢盱，智勇俱當竭蹶趨。
貧且賤焉真恥也，壮之良者盍行乎。
料無豪傑同吳反，陰有神靈助漢誅。
深怪先登少瑕叔，不應時論惜蝥弧。
負暄四首·其一
作者：劉敞
朝代：宋

歳晚天地閉，積陰凍乾坤。
大鈞止亭育，羣鬼私自尊。
竊弄造化柄，擅令衆陰存。
幽奸發玄漠，死氣蒸黎元。
朋黨漸相蔽，大辰訴其冤。
帝惟百物憂，恐不見陽春。
敕使拘衆鬼，朝曦送微温。
大明煥幽鬱，和氣迥崑崙。
初曉尚餘禀，漸高遂增暄。
煩冥避窮朔，玉燭調中原。
衆蟄久僵俘，今來更騰鶱。
微禽鷃與雀，弄影勢飛翻。
草木反生意，益思擢鮮繁。
潛魚離冰穴，無數遊清源。
嗟我同此慶，兀然坐朝昏。
緼袍幸可賴，卒歳無復論。
稍稍出辭氣，仰天荷公恩。
始知過狐白，願得陳至尊。
昔宋有愚叟，亦能款君門。
况今事西討，十萬羅櫜鞬。
烽火通警急，鐡衣遶夷蕃。
幸悲墮指魄，少慰無衣魂。
誠使勝挾纊，豈在衣便蕃。
斯言出感激，忠信非詐諼。
何由露天聽，虎豹守天閽。
負暄四首·其三
作者：劉敞
朝代：宋

被褐暖不足，負暄温有餘。
內慚意氣狹，婉孌在庭除。
清晨倚西楹，夕暮守東隅。
常恐浮雲起，冰雪不須臾。
靳靳懷薄願，安得留飛烏。
負暄四首·其二
作者：劉敞
朝代：宋

南極無永晝，北方多苦寒。
負暄意頗適，容膝居亦安。
嘯傲長者轍，崔嵬切雲冠。
道書異俗味，稚子同大歡。
不覺老將至，安知利害端。
負暄四首·其四
作者：劉敞
朝代：宋

日出東南隅，晨光散瞳曨。
山形西北去，暖氣浮冲融。
天地大逆旅，客身一飄蓬。
胡雛啼朝霜，邊馬嘶朔風。
獨懷負暄樂，未許斯人同。
歸當獻天子，無乃笑愚忠。
貢甫在京口阻潮未渡
作者：劉敞
朝代：宋

向晦月消魄，楚濤爲之衰。
坳堂無深涉，客子緩歸期。
吟遶沙步闊，眺賞秋山奇。
大川漲南島，落日明西垂。
登高既易賦，懷古豈難詩。
喟彼一带阻，積此三歲思。
何當命海若，利涉慰調饑。
貰酒
作者：劉敞
朝代：宋

小徑入村塢，風帘拂暮霞。
桃源還可宿，樽酒亦容赊。
舉眼青山秀，隨松白露斜。
尋常出郊少，未醉莫還家。
賀司馬君實何濟川得寵公炭
作者：劉敞
朝代：宋

上府愛才天下聞，兩君素出将軍門。
欲正大冶慰民望，豫排寒風作春溫。
不煩束縕資遊說，聊復遊賢報國恩。
自笑野人卧窮巷，負暄方擬獻天閽。
賀尹學士辟經略府
作者：劉敞
朝代：宋

年来方苦兵，蠻夷久滑夏。
西陲亭障盡，人骨蔽荒野。
漢家飛将多，程李相上下。
試問誰董之，王朝大司馬。
分廷授斧鉞，號令從此把。
主憂臣當辱，開府納儒雅。
堂堂蒙山舊，乃是謫仙者。
謀畫當代無，胸襟一朝寫。
誠知鑠鉛鑛，不合煩大冶。
要使借前籌，非公諒誰假。
鷹饑肯擇肉，驥逸始流赭。
由来抱軒昂，可得不脱灑。
昨聞賦芻粟，中戶困楚檟。
此事已大急，哀哉動鰥寡。
兵家尚神速，世務忌苟且。
願公更深謀，郤敵如破瓦。
䲔鯢埽封境，疲瘵沐純嘏。
豈令魯仲尼，獨贊王孫賈。
賀春卿拜資政殿學士移西京留守
作者：劉敞
朝代：宋

自昔東郊擇股肱，至今筦鑰委名卿。
官儀高出金華殿，地理雄專北斗城。
寶带别兼天馬賜，彩衣仍照玉符眀。
正風鼓動周南什，和氣銷除武庫兵。
聽訟甘棠從勿翦，攀轅舊吏不勝情。
千年重得吳公守，門下無由望賈生。
賀王介甫初就職秘閣
作者：劉敞
朝代：宋

鳳凰信高遠，矰繳安得羈。
非君九韶奏，詎肯一來儀。
王子美無度，孤飛絕雲霓。
常恐濁一世，斯人莫見之。
天子蹈軒虞，公卿聚臯夔。
孰言阿閣下，定有朝陽詩。
願得調律呂，聆音辨雄雌。
毋空著圖象，但取夸童兒。
賀王純臣
作者：劉敞
朝代：宋

昔者巖穴客，多隨辟書起。
榮名耀山澤，高閣下閭里。
此道不復振，此時竟已矣。
不圖廷中賢，有意及之子。
十年困鄉書，三黜竟不仕。
一朝遘知音，籍籍到天耳。
窮通諒有數，自古多若此。
年華猶未晚，富良方自治。
伐木情所深，彈冠坐增喜。
請歌反招隱，以激南州士。
賀范龍圖兼知延安
作者：劉敞
朝代：宋

大兵昔摧傷，兩将折旗鼓。
哀哉中國士，化作城下土。
冤魂不得返，殺氣凌彼蒼。
天亦爲之悲，白晝日無光。
人言此城下，往往鬼神哭。
此事天子憂，此心大夫辱。
昔公守東越，人怨公不用。
今日公在西，知公德持重。
築城不必堅，解甲不可攻。
何况保金城，弛張皆繫公。
汲黯輔炎漢，淮南內竦懼。
郅都守窮邊，匈奴爲之去。
此事昔所聞，今日見所親。
折衝樽俎間，震動旃裘民。
國恥行且刷，寇讎不可保。
斯人嘆微管，願及太平老。
賀隱直
作者：劉敞
朝代：宋

三年守一官，五年調一職。
選門萬餘人，過半頭髪白。
賢愚必待次，先後各循格。
相與爲波流，其誰辨白黑。
子今特招起，方與塵土隔。
翰林誠知人，中丞亦好德。
古来御史屬，自與二府敵。
於今任雖卑，其實名不易。
必将寄紀綱，豈獨親簿籍。
鴻鵠須遠飛，騏驥無近迹。
往矣勿自疑，天方佑正直。
賀隱直
作者：劉敞
朝代：宋

寂寞三年倦一飛，知音不限向來希。
雖然主簿非高士，猶喜分曹近太微。
吏部銓中超俗状，京官班首望天威。
漢儒多有司空掾，努力新書更發揮。
賞閣後小桃同景純作
作者：劉敞
朝代：宋

僕本山野之生民，不堪刺促拘冠紳。
江湖自放老將至，豈悟歲月如馳輪。
謬隨多士貢王府，浪得虚名通紫宸。
遽從下列居第一，當時頗似稱平津。
感激更恩報天子，僶俛從事希涓塵。
濫書閨籍比朝舊，驟上天祿均儒臣。
肖躬顧影每自愧，譬如蒿艾參松筠。
未能引分拂衣往，正用飽食慚懸鶉。
太平中外雖少事，賢哲馳騖猶辛勤。
幸無官守逃吏責，自可昏醉窮青春。
夭桃花繁高倚樓，似若有意娛佳賓。
浩歌大笑忘檢局，座客歡倒知吾真。
東風瞥來能幾時，況子東西南北人。
人間會合常苦少，撃鮮舉白毋羞貧。
林端啼鴂風雨夕，異方相憶空酸辛。
贈刁十八自蜀還鄉昔與此君别於福唐
作者：劉敞
朝代：宋

瘴海三年别，巴山萬里迷。
相逢忻邂逅，即事恨睽攜。
夢減清江外，愁寛太白西。
知君偃鄉墅，已忘子規啼。
贈別長安妓蔡嬌
作者：劉敞
朝代：宋

玳筵銀燭徹宵明，白玉佳人唱渭城。
更盡一杯須起舞，關河秋月不勝情。
贈周生
作者：劉敞
朝代：宋

騏驥能千里，不能走鼠穴。
猛虎拘穽中，不如狗善齧。
周生學干祿，强進屢顛蹶。
時不用周生，周生亦不屑。
行年過五十，頗就知命說。
未嘗畜妻子，名利敢貪竊。
所憂道未能，欲辨孔與桀。
人知如此鮮，况不厭藜蕨。
與我始相見，便覺抱高節。
人皆用其巧，子獨趨所拙。
春秋舉逸民，蔽善尚貶絕。
誰期大夫賢，薦使在班列。
贈山僧
作者：劉敞
朝代：宋

貧病不出門，趣與時俗乖。
高卧謝賓客，秋葉忽滿階。
今旦爲誰埽，釋子遠見懷。
問我平安否，曠然外形骸。
貌疏意如真，語淡情反諧。
旅人非一感，及爾能安排。
聞道常愧晚，智也豈有涯。
他日更解榻，虚談慰心齋。
贈才元學士
作者：劉敞
朝代：宋

待詔先生窮巷居，簞瓢屢空方晏如。
自操井臼秣羸馬，郤整衣冠迎賜書。
王人駐車久嘆息，天子聞知動顔色。
飽死曾不及侏儒，牧民會肯輸筋力。
詔書朝出蓬萊宫，繡衣還鄉由上衷。
君今已作二千石，亦復將爲第五公。
贈文顯
作者：劉敞
朝代：宋

古來畫工著名者，吳氏鬼神韓氏馬。
鬼神既僞不足稱，狗馬空難亦多假。
顯師幼年獨寫人，至今精絕疑有神。
灑毫便覺面如面，後素倏訝身觀身。
高冠長劍天子側，他時金聲復玉色。
師皆對之槃礴臝，衆謂十常八九得。
諸公固爲廊廟賢，麒麟未畫宜私傳。
一邱一壑吾亦可，煩仗丹青無間然。
贈梅聖俞
作者：劉敞
朝代：宋

耳聞梅聖俞，及此将十載。
洛下聚英豪，文華富如海。
聲名動冠劍，久合參朝寀。
何意幕中客，新違江上宰。
材高雖用晚，大器終有在。
三公識者多，薦拔可立待。
棲棲九衢裏，塵土增厭殆。
相逢恨知晚，乍似去貧餒。
鄰居幸見過，沃此胸礧磈。
贈省判沈郎中
作者：劉敞
朝代：宋

休文零落向千年，一世風流幾許傳。
錦袋牙籤二萬卷，羨君能似昔人賢。
贈聖從待制
作者：劉敞
朝代：宋

君居御街西，我居御街東。
如何百步間，十日不相從。
君非園中植，落落千丈松。
我亦湖海人，庶幾孤飛鴻。
俱遊人世間，俛仰豈不同。
蕭蕭髪向白，哀哀嗟轉蓬。
仕固不期達，貧亦不諱窮。
行當一麾去，幸識攖寧翁。
贈致政葉郎中
作者：劉敞
朝代：宋

老掛朝冠息故園，國人同嘆仲翁賢。
心慚白首戀三署，意與赤松均大年。
玉樹承風榮紫闥，史臣書美耀青編。
他時就問朝廷策，還見公卿語鄧先。
贈蘇頌
作者：劉敞
朝代：宋

犬豕蒙虎革，氣能懾羣雌。
衆人見之美，蘇生見之嗤。
褐客懷寶玉，精神暗塵緇。
他人望而唾，蘇生望而知。
知之竟何補，位下容貌卑。
雷同世方尚，獨異誠難施。
嗟子豈不謬，拳拳心不移。
拜我呼我兄，問我謂我師。
奔蜂負藿蠋，誰道當其宜。
憫子空慕古，且爲世人非。
古人亦如此，如此名已垂。
但當勵行習，慰我千里思。
贈陳襄秘丞自峽中召歸
作者：劉敞
朝代：宋

淮海南國衝，冠蓋結浮雲。
面交固不數，白首猶若新。
之子天際來，各自東西人。
一語旦連夕，歡如平生親。
豈伊名聞久，固以意氣均。
馳騖詩書間，博哉醇乎醇。
我昔病俗學，莫明聖與仁。
常恐遂至地，豈期晚有鄰。
君還覲清光，一二席上珍。
賢者任必重，勉旃覺斯民。
贈馬惲供奉
作者：劉敞
朝代：宋

朝廷功名次，晉國在第一。
受遺先皇帝，事與周召匹。
丹青爛勳伐，終始最密勿。
宗族宜甄庸，百世皆寵秋。
公孫非遐胄，何乃尚淹屈。
官名雖供奉，冗散真士卒。
努力習文華，家貧傳清德。
翰飛終不高，好事見心骨。
人生繫逢遇，進退豈定律。
古者如爾徒，萬戶自可必。
今者如爾徒，富貴亦未失。
主張有真宰，時態莽回聿。
咄嗟元功世，頗復困蓬蓽。
吁彼山野人，奚由自奮出。
贈黄子温别
作者：劉敞
朝代：宋

雙鴻俱異鄉，來集清川流。
鳴聲偶邂逅，形影共沉浮。
一以風波去，一以罦網留。
去留雖殊趣，失侣自懷愁。
五里一斂翼，十里一回頭。
有情同覆載，誰免顧朋儔。
南國江海闊，豐年稻梁優。
力弱霜霰繁，無因攜汝遊。
踏莎行
作者：劉敞
朝代：宋

蠟炬高高，龍煙細細。玉樓十二門初閉。疏簾不卷水晶寒，小屏半掩琉璃翠。桃葉新聲，榴花美味。南山賓客東山妓。利名不肯放人閒，忙中偷取工夫醉。
辛卯十二月同持國游會靈觀各曾賦詩後一年會靈燒高下俱盡天子爲先朝所爲不忍廢復治集禧略放渭陽帝祠制度五嶽同宇毋乏事而已不能如向之鉅麗也戊戌十二月以事過謁祠下作七言寄持國
作者：劉敞
朝代：宋

白玉五城十二樓，還曾同作采真游。
重來無復壺中景，惟見蒼林鎖碧流。
農哀
作者：劉敞
朝代：宋

陰陽失常度，水旱互爲災。
歲暮不成耕，閭里自相哀。
相哀竟何奈，田畝棄汙萊。
欲行關租急，欲居兵賦催。
同知羅憂患，誰復念嬰孩。
往往遺渠溝，顧之淚如頹。
國庾須積粟，國帑須羨財。
大臣職富國，爾命自宜哉。
農父·其一
作者：劉敞
朝代：宋

入水作田，上山伐薪。
人世幾何，終歲苦貧。
安有靈藥，化爲羽人。
呼吸光景，爲君外臣。
農父·其二
作者：劉敞
朝代：宋

鳥飛不遠，暮還其宅。
我獨匪人，去從兵籍。
釋棄耒耜，顧貪朝夕。
轉徙異方，終世爲客。
迎恩甫
作者：劉敞
朝代：宋

相别才一月，相憶如一年。
豈無白首游，不及夫子賢。
邂逅發寤寐，奮飛絕由緣。
忽聞乘春浪，千里下歸船。
雞黍可以具，班荆暢幽悁。
迎春花二首·其一
作者：劉敞
朝代：宋

穠李繁桃刮眼眀，東風先入九重城。
黄花翠蔓無人顧，浪得迎春世上名。
迎春花二首·其二
作者：劉敞
朝代：宋

沈沈華省鎖紅塵，忽地花枝覺歲新。
爲問名園最深處，不知迎得幾多春。
近無西事消息
作者：劉敞
朝代：宋

此心除國讎，安得借前籌。
未報將軍捷，空增壯士憂。
誰能占太白，試爲上高樓。
自恐匣中劍，精光犯斗牛。
迴風館
作者：劉敞
朝代：宋

殿翼翔空直，樓陰蔽日寬。
風聲彌玉宇，仙術廢冰丸。
老檜頻成籟，相烏不定竿。
世人驚未到，六月尚清寒。
送上元張孟侯著作
作者：劉敞
朝代：宋

避世金馬門，歇直承明廬。
月贏一囊粟，調笑騶侏儒。
忽憶東南行，秋風熟鱸魚。
聞君已先我，扁舟向江湖。
銅章垂腰問，賜履雙飛鳧。
千室豈不憂，弦歌自爲娛。
古稱有人民，無事專讀書。
自顧都城游，刺促轅間駒。
六朝若流川，覽古半有無。
山中折瑤華，千里懷離居。
送人之嶺南
作者：劉敞
朝代：宋

君去炎方遠，行行萬里餘。
漸驚南瘴酷，益見北人疏。
山谷藏雄虺，谿潭養鱷魚。
秋風鴈不到，何處俟歸書。
送人之會稽
作者：劉敞
朝代：宋

鷹隼羞逐巢上雛，騏騮恥隨廄中駒。
由來俊邁惡羈縶，子獨三年留上都。
江南秋風鱸魚美，庖鱠炊粳東入吳。
腰間蘭佩垂左右，船若神仙人不如。
會稽古來好風俗，嚴助買臣相繼驅。
近來太守廷中臣，拔賢好善當朝無。
子今東去懷自許，解榻非君尚誰與。
剋日飛聲動洛陽，聽君如聽雷門鼓。
送人之洛
作者：劉敞
朝代：宋

逢人問嵩少，千里駕征軒。
倦馬夜未寝，鳴蟬秋尚煩。
風煙新洛邑，冠蓋上東門。
合有西賓問，歸時許共論。
送人赴闕
作者：劉敞
朝代：宋

五月齊侯報政時，衮章英節照西畿。
昔看高鴈冥冥去，今喜長魂婉婉歸。
詔使相望擁冠盖，都人傾倒遲光暉。
師臣固有三公拜，豈獨優游奉講闈。
送人遊蘇州
作者：劉敞
朝代：宋

莫倚春風爛漫遊，姑蘇臺上特多愁。
傾城人逐鴟夷去，惟有空江日夜流。
送伯鎮守湖州
作者：劉敞
朝代：宋

馮公白首敞長裾，萊子斑衣樂有餘。
金馬門前歌避世，水精宫裏奉安輿。
萬重巖岫高藏日，百丈溪前俯見魚。
去去春風稱行樂，京塵回首憶離居。
送余江州
作者：劉敞
朝代：宋

潮汐通城下，東南仍上游。
懷章趨便道，疊鼓送華舟。
卷旆鷹隼急，落帆江漢秋。
心知戀魏闕，頻上庾家樓。
送信陽舒使君
作者：劉敞
朝代：宋

聞名自夙昔，已作舊相知。
傾蓋成邂逅，如何還别離。
軍聲咽鼓角，行色滿旌麾。
莫怪樽前醉，親鄰心所期。
送修撰張待制知越州
作者：劉敞
朝代：宋

倦簪華筆直承明，自請分符江外行。
真得蓬萊爲治所，徑從雲漢濯塵纓。
山游訪古窮書穴，春事劭農見象耕。
若向鑑中望明月，會吟還肯寄新聲。
送僧歸君山
作者：劉敞
朝代：宋

羈旅頭髪白，寤寐君山青。
遠遊負雅志，舉俗笑獨醒。
西風吹新秋，幽興浮洞庭。
忽見九疑峰，如列枕上屏。
遼遼伯牙意，寂然誰爲聽。
歸客適我願，歡然叩柴扃。
振錫循東道，泛槎問南星。
瀟湘落君手，去矣鴻冥冥。
橘柚雨初熟，杜蘭晚更馨。
上方試回顧，笑指江漢萍。
送刁越州
作者：劉敞
朝代：宋

笑持符印下瀛州，真得千巖萬壑游。
父老爲郎無自苦，鑑中行樂不知秋。
居人舊俗多姚姒，幕府連城半斗牛。
太守會兼四千石，璽書寧復久淹留。
送劉中允渙年五十餘以頴上縣令致仕卜居廬山
作者：劉敞
朝代：宋

五柳先生厭俗紛，拂衣歸去卧江濱。
松菊還同昔人好，山川復似向時新。
瀑泉飛雪千巖晚，仙杏蒸霞萬樹春。
亦欲扁舟乘興往，滄浪借取濯埃塵。
送劉先輩恕
作者：劉敞
朝代：宋

關東少年西入都，諸老先生驚不如。
射策遂爲天下選，限年郤就里中居。
豫章固起秋毫末，千里方從跬步初。
會見高明成偉器，不憂綘灌毁新書。
送劉初平謁會稽范吏部
作者：劉敞
朝代：宋

劉生大梁客，五十恥獨醒。
觀書泛爲通，不肯明一經。
壯歲懷慷慨，邊游忍伶仃。
擔簦售白璧，垂蒯提青萍。
歸來面朝士，口寫山川形。
公侯盡高意，禮數争分庭。
落魄破小節，浮游謝塵冥。
詼諧若流輠，捷勝如建瓴。
荏苒混朝市，繽紛邁年齡。
有云致官爵，百說無一聽。
二子才劍吷，衆豪固螟蛉。
以兹滯玉帛，亦不羞巖坰。
太尉辟開府，中丞請居廷。
拂衣東南走，高揖千巖青。
禹穴發窮寶，雷門叩驚霆。
邦侯萬人傑，憂國心無寧。
得善輙觧榻，發奇肖開硎。
抽辭肯聽瑩，宴舊方淹停。
箬下進醇酎，鑑中結飛鈴。
高哉鴻鵠心，去矣窮滄溟。
送劉涇州
作者：劉敞
朝代：宋

劉侯之弓三百斤，壯氣可以摧浮雲。
不忍區區事狐兔，自請治郡當胡塵。
天子外家異恩禮，秋廟舊鼎多功勛。
少雖侍中貴省士，匈奴宜避飛將軍。
憶昔汝南始相得，十年見君我髪白。
可憐日月如過翼，我誠儒生猶恨惜。
腰間寶刀手中策，馳騖萬里須努力。
送劉郎中監靈仙觀盡室而往
作者：劉敞
朝代：宋

華髪星郎七十餘，碧山遙訪羽人居。
白石不爲天上藥，淮南欲試枕中書。
長纓自濯滄浪水，高蓋仍瞻駟馬車。
福地神仙應易致，幾時南嶽侯乘輿。
送升之
作者：劉敞
朝代：宋

諫官上耳目，河北今股肱。
出處誰與並，功名方見稱。
鈎陳虚侍從，天路逼飛騰。
急病忍濡足，憂民先飲冰。
萬人瞻使表，百縣懾風稜。
雅意本朝在，規摹方面憑。
寒荄待暖律，狡兔避秋鷹。
慷慨都亭語，無嫌力未能。
送南儀守黄中允
作者：劉敞
朝代：宋

十年幕中客，萬里海南州。
命服仍朱紱，夸鄉未白頭。
山城時晝黑，嶺水或西流。
問道林多桂，王孫莫自留。
送南昌郭主簿
作者：劉敞
朝代：宋

楚劍炟照地，梅真從吏鄉。
簿書非急務，鴻鴈試高翔。
貍品牛尾貴，茶牙鷹瓜長。
因君訪風土，游子不能忘。
送史館齊學士知荆南唐相映之孫有權文公行修國史制書在
作者：劉敞
朝代：宋

間代唐丞相，當時太史公。
白麻存舊物，青簡見遺風。
鳴玉蓬丘峻，專城楚澤雄。
由來稽古力，肯效一經窮。
送司馬倩赴權官平涼尉
作者：劉敞
朝代：宋

将女隨郎過渭城，正如前曰武陵行。
當時底事傷離别，今日安知隔死生。
渺渺平波侵漢苑，纍纍高塚厭秦京。
登臨感慨尋常事，何况衰年父子情。
送同年王殿丞知鄞縣
作者：劉敞
朝代：宋

同日大梁客，共登青雲梯。
逢時方躍馬，從政暫驅鷄。
萬水會東海，干巖開郯溪。
遠游觀益壯，肯爲簿書迷。
送呂光祿
作者：劉敞
朝代：宋

氾濫誠易挹，俊賢噬肯留。
愧君殊邂逅，卒歲能優游。
會心到稽呂，訪古窮嬴劉。
誰令春風來，翩翩動歸舟。
千里在明發，一樽成獻酬。
江湖望魏闕，離思空悠悠。
送和弟通判陜府
作者：劉敞
朝代：宋

丹紱雙紋綬，朱轓左畫輪。
平生固自負，歸去亦榮親。
美俗餘分陜，悲歌激在陳。
别離俱未易，因目二毛新。
送因甫宰湘鄉
作者：劉敞
朝代：宋

相思恨不見，今子去長沙。
幸有國百里，可憐天一涯。
春風洞庭水，殊俗楚人家。
回首傷卑濕，知君髪易華。
送子南
作者：劉敞
朝代：宋

南師鼓琴者，餘力推步精。
千里求知音，徒步入王城。
能高頗自負，一一游公卿。
朝廷富貴人，寵辱心若驚。
聞至必解榻，招邀劇生平。
以兹祿命術，獨得當時名。
朱絃與素徽，棄置莫爲聽。
往往默自撫，或疑非斷聲。
紅塵車馬中，隨俗翻營營。
振衣忽長歎，吾已知時情。
卷槖郤東下，野風蕭然清。
且賫山水意，永待鍾期生。
送子高知潤州
作者：劉敞
朝代：宋

屈指朝廷士，誰能望素風。
賢良方正舉，父子弟兄同。
鄙諺黄金貴，愚儒白首窮。
今看一戰霸，信有萬夫雄。
官秩南宫峻，天文右掖通。
塤篪諧大雅，鴻鵠起層空。
帝予夸鄉樂，民懷濟物功。
吳人真得虎，漢守去憑熊。
山勢端臨北，江流正直東。
遙知子牟意，故在九城中。
送孜生
作者：劉敞
朝代：宋

遭遇爵位輕，治平進取難。
不見明經士，白首成一官。
憐爾吾家駒，學問知所安。
得名萬衆中，奮迅生羽翰。
天子臨廣廷，公卿肅衣冠。
傳呼署甲乙，誰不傾目觀。
我時忝陪侍，趨拜玉座前。
鄂秀莩亦榮，不自知欣懽。
勿言勢尚卑，無以地固寒。
鸞鳯曾棘棲，蛟龍亦泥蟠。
孟軻稱三樂，富貴不與焉。
恨我不如爾，千鍾益悲歎。
奈何方遠别，浩蕩江湖間。
臨分豈自勝，流涕空汍瀾。
送孫之翰知陜府
作者：劉敞
朝代：宋

山河晉表裏，方伯陜西東。
昔重諸侯選，今煩太史公。
固疑多直諫，不得久居中。
時論譏憂半，天心待考功。
旌麾都護道，謠俗召南風。
偃息甘棠下，知君簡易同。
送客不及
作者：劉敞
朝代：宋

欲折楊柳枝，贈言别所思。
日落飛鳥息，孤帆奔何之。
行人樂前途，何以寛我懷。
還將别離思，吹示横笛兒。
送張介歸山中
作者：劉敞
朝代：宋

君歸湖上山，寄傲白雲間。
巖樹定未改，春條應可攀。
曾隨太守薦，近揖上公還。
知子不貪貴，令人思閉關。
送張公往建溪
作者：劉敞
朝代：宋

秋風駕流溪水急，君帆胡爲破烟入。
仙人近約武夷會，漢祀山頭羽旄立。
羣山叢叢野波綠，君纓無塵見心曲。
江淹夢筆靈有餘，君歸何時佇盈軸。
送張六
作者：劉敞
朝代：宋

將漕煩明府，東遊慰越吟。
斲冰雖楚水，乘興即山陰。
去去陶嘉月，悠悠見子衿。
因君倚城關，送目亂愁心。
送張六丈尉新安
作者：劉敞
朝代：宋

新安好江水，往復似桐廬。
吏隱應相稱，官卑還自如。
洛塵趨走裏，周俗戰爭餘。
會自求知己，頻飛一鶚書。
送張兵部知遂州
作者：劉敞
朝代：宋

錦帳郎官錦里賢，皁衣休直綵衣還。
懷章過邸驚羣吏，建節乘春感舊關。
道側壺漿積遺愛，里中牛酒慶承顔。
朝廷孝治君先布，更聽傳歌太學間。
送張器判官
作者：劉敞
朝代：宋

王國推多士，聞名二十年。
白頭傾敝蓋，珠履尚賓筵。
禮樂期先進，功名望昔賢。
激昂知己晚，意氣歘飄然。
送張器著作
作者：劉敞
朝代：宋

昔年聞子虚，上國重相如。
老厭諸侯客，晚陪東觀書。
絃歌魯儒習，風俗楚人餘。
感激青雲氣，功名亦未疏。
送張四隱直遊邊
作者：劉敞
朝代：宋

吾昔讀漢書，遠嘉馬文淵。
慷慨有大志，不辭走窮邊。
嘗言功名期，當及少壯年。
生圖萬里勛，死裹馬革還。
此語頗豪蕩，書之在青編。
其人雖已亡，其意猶凛焉。
羌戎未伏誅，王旅多喪偏。
安得如此人，西行隴與汧。
借籌資方略，還爲天子言。
海上惟歎息，今時豈無賢。
忽聞張公子，奮起殊欣然。
歷覽涇渭旁，究觀敵根源。
寧復謝古人，正堪豁憂煎。
衛青出行伍，去病幸有天。
相繼取封侯，有若翻手間。
男兒誰不如，可得甘棄捐。
讀書反三黜，何用師孔宣。
我豈少游徒，規規守鄉田。
力弱非志弱，送君心長懸。
送張奕進士歸廣德省親
作者：劉敞
朝代：宋

南北旅遊三十年，相逢依舊孝亷船。
千鍾不洎今吾老，羨爾歸安二頃田。
送張宗道崇班自潁徙秦不樂于行
作者：劉敞
朝代：宋

宛馬來東道，燕鴻起南飛。
適時必有遇，去遠不獨迷。
左攬繁弱絃，右拂青萍輝。
笑作千里别，出門亦依依。
人生何新故，行道情有違。
勉率歌清風，以慰君永懷。
送張岳同年
作者：劉敞
朝代：宋

長安道側風塵裏，傾蓋相逢許白頭。
誤在盧前已深愧，莫隨時態作沈浮。
送張氏家姊至丹陽早别
作者：劉敞
朝代：宋

曠野凉氣早，八月風已寒。
遙雲結層陰，白雲被芳蘭。
徬徨步高隰，怵惕傷肺肝。
奈何遠别離，涕下若波瀾。
送張蘇州
作者：劉敞
朝代：宋

始上蓬邱肅羽儀，舊更臺省著清規。
懷章又下芙蓉闕，候騎先瞻鳥隼旂。
楚澤潦收騰駕遠，廣陵濤起渡江遲。
吳中事事皆奇勝，還見風流太守詩。
送張譯歸
作者：劉敞
朝代：宋

雪霜載塗春欲晞，江流水駐君北歸。
南方遐夐久共住，可憐不及雙鳧飛。
送彦猷
作者：劉敞
朝代：宋

蒼蒼南山桂，歲暮獨華滋。
非無棟梁用，道遠莫致之。
黄雀巢其巔，螻蟻穴其卑。
全生亦以遂，匠石空復悲。
兩唐邁青節，千歲接光輝。
珪璋固特達，鴻鵠佳羽儀。
庶幾朝廷老，出入王者師。
何事江湖間，浮沈衆人爲。
我實牛馬走，不能强縶維。
欲往路苦艱，愴兹四愁詩。
送彭待制知瀛州
作者：劉敞
朝代：宋

趙北燕南如掌平，定知臺選寄長城。
雅歌不廢軍中樂，緩带能令塞外清。
傾蓋由來欣意氣，著鞭從此想功名。
灞池送目邯鄲道，倚瑟空多惜别聲。
送從兄
作者：劉敞
朝代：宋

東門楊柳深，下有還鄉路。
之子千里行，春風三月暮。
旅心常草草，飄忽不可駐。
居者空徘徊，行者亦反顧。
丈夫方貧賤，四海無所遇。
不如轍中魚，猶以沫相喣。
悠悠大江水，日夕自東注。
何當激風雷，慰爾饑渴慕。
送懷安李使君屯田
作者：劉敞
朝代：宋

汝潁多奇士，磊落布方冊。
先進存古風，若人復令德。
詩書秀英華，鷹鶻勇排擊。
曩者從軍行，早聞平戎策。
縱横志未展，慷慨意更激。
坐驚齒牙脱，忽使頭髪白。
頗與嵇阮同，閉關以藏迹。
老驥甘道路，黄鵠羞斥澤。
復持一麾去，堅取萬里役。
旌旗暗長亭，已想蜀山碧。
鼓吹喧前除，稍知楚風易。
專城自足貴，遠覽固多適。
胡爲結離愁，恨此晚同得。
送春
作者：劉敞
朝代：宋

莫埽林下花，花存春尚在。
一随南風散，飄忽不可待。
四時相乘凌，萬物随變改。
不如玩三秀，忘年蹈雲海。
送晁殿丞僉判鄭州
作者：劉敞
朝代：宋

世德緇衣美，天倫玉樹温。
于君如舊識，贈子欲奚言。
東里賢能宅，成臯戰伐原。
從容訪耆老，遺蹟尚多存。
送晏公留守南都
作者：劉敞
朝代：宋

蒼龍大火明堂分，原廟離宫萬乘居。
五帝遺聲在名頌，三公出使用安車。
去思尚想多耆老，條教祇煩讀舊書。
複道平臺彌百里，鄒陽何處曳長裾。
送智慈
作者：劉敞
朝代：宋

海上忘機是白鷗，暫來非爲稻梁謀。
乘風又作滄浪别，怊悵居人浪得愁。
送李才元
作者：劉敞
朝代：宋

車馬何赫奕，觀者更歎息。
冨貴歸故鄉，任州二千石。
賜金爲親壽，衣錦供子職。
里閈納華駟，公堂列嚴戟。
地兼百城會，衆有萬戶籍。
指撝吏奔走，宣布民悅懌。
丈夫雖非通，豈負稽古力。
懷章過故人，笑别見顔色。
吾徒若匏瓜，長繋慚不食。
贈君當何言，有信勉相憶。
送李留後守東平
作者：劉敞
朝代：宋

少壮去人如水流，似君那作待祠侯。
高談毎及功名際，出守真寛聖主憂。
麾下百城包海岱，道旁千騎擁貔貅。
家聲時論俱輝赫，世将寧爲好畤羞。
送李監丞致仕還鄉
作者：劉敞
朝代：宋

耄期吏隱倦，歸去上恩榮。
國子瞻師保，鄉人慶父兄。
揮金慰游舊，擊壤傲昇平。
遠笑吴門叟，何爲變姓名。
送李綖學士請示江韓諸君
作者：劉敞
朝代：宋

我醉闕門外，卧備東藩臣。
君從天上來，秀色落青雲。
留連三日語，多得所未聞。
僻陋不自知，喟予久離羣。
南風吹白沙，六月天晝昏。
送行不盡境，引望空復勤。
相識何必舊，白頭或如新。
有信當寄書，毋遺傾蓋人。
送杜横州
作者：劉敞
朝代：宋

小郡横山外，居民半島夷。
路偏逢客少，地濕見秋遲。
銅鼓侵城角，蠻旌接使麾。
平生聞義勇，好祭伏波祠。
送柳舒州
作者：劉敞
朝代：宋

金馬宿儒當世賢，著書天祿自忘年。
中和屢以樂職用，九次方爲耆老遷。
何恨一回仍出守，會須千室看鳴絃。
祗因閉閣江湖上，正想遙心象魏前。